Ўзбектош Қиличбек. Ишонч (ҳикоя) — www.ziyouz.uz\nБош саҳифа Ўзбек насри онлайн антологиясиЎзбектош Қиличбек (1986)Ўзбектош Қиличбек. Ишонч (ҳикоя)\nЎзбектош Қиличбек. Ишонч (ҳикоя)\nЧоп этилган 08.01.2021 06.01.2021 МуаллифZiyouz.uz\nКўзинг – ўзингники, қулоғинг – ўзганики.\nЎзбек халқ мақоли.\n– …Одамбой ака, келинг… Эрталабки мажлисда айтилганидай: бугундан бошлаб шу икки қизга бошлиқсиз. Ҳозирча… Тез орада дугоналарининг таътили тугаса, булар ҳам кўпайишиб қолади. Танишинглар: бу – Нозигул, буниси – Лобар. Мана шу лойсувоқ деворни ҳу охиригача оқлашларинг шарт. Нозик меҳмонлар келадиган. Эртага кечгача улгуришимиз керак.\nҚўшимча топшириқлар берган директор шошилиб жўнади. Ҳали оҳаклашни бошламасларидан Нозигул кетиш учун рухсат сўради.\n– Болам реанимацияда. Бормасам, бўлмайди. Унинг ёнида бўлишим керак.\n– Йўқ, – деди Одамбой пича ўйланиб тургач. Унинг овозида ачиниш ёки ҳокимлик қилиш эмас, ажабланиш ҳисси ҳукмрон эди. – Ҳозиргина кетди-ку, нега директорнинг ўзидан сўрамадингиз: кетайми, кетмайми, деб? Тушунарди. Уям одам.\n– У одам бўлганда, ўзим билардим. Илтимос, жавоб беринг.\nҚараса, Нозигул кўз ёши қиладиган, Одамбой ноилож қолиб бош ирғади. Иш чала қолди: кечгача деворнинг учдан бири ҳам оқармади.\nКеч кирди. Директор келди. Унинг кўзлари қизарган, қовоғи солиқ, боши эгик эди. У оқланиши керак бўлган деворни кўриб тутақиб кетди.\n– Тушунмадим! Нима учун девор оқланмади, а?! А, нимага оқлатмадинг?!\n– Нозигулнинг боласи…\n– Ҳа. Боласи реанимацияга тушиб қолган экан. Бормасам, бўлмайди, деганидан кейин…\n– Унинг боласи бор эканми? А?\n– Роса лақиллатибди-ку сизни! Ҳеч қанақа боласи йўқ унинг. Мен гўл бўлмасам, келиб-келиб сизга ишонаманми? Ўринбосармиш тағин. Шуни қоровулимга буюриб кетганимдаям ярмини тугатган бўларди. Эҳ, мен аҳмоқ… Ўзи, қўлингиздан бирон иш келадими? А? Ярим йил касалман деб ётдингиз, ғинг демадим, ойлигингизни ойма-ой шақиллатиб санаб олдингиз, индамадик. Яна нима керак, инсон? Нонкўрлик қилманг-да. Шундай «ёнаётган» пайтимда ёрдам бермасангиз, қачон ёрдамлашасиз?\nЯрим соатлик ваъзхонлик, буйруқбозликдан сўнг директор:\n– Эртага саҳарлаб меҳмонимизни кутиб олгани чиқишим керак. Хуллас, кечқурунгача деворимиз оппоқ бўлсин, шунда сизам оппоқсиз, менам.\nОдамбой туни билан ухлолмай тўлғониб чиқди. Миясида айланаётган ўйлардан юраги санчирди.\n“Шунчалик соддаманми?! Устимдан кулиб алдаб кетишса-ю, сезмасам? Ҳеч кимга ишониб бўлмай қолди. Аёл ҳақ десам, эркакнинг гаплари ўринлига ўхшайди”.\nОдамбой қоп-қоронғи хонада ўзини кўзгуга солган кўр одамга ўхшарди. У ўзининг қандайлигини, атрофидагиларнинг кимлигини билолмай қийналарди.\n“Эртадан бошқа одамга айланаман”.\n– Нега одамни алдадингиз?\nОдамбойнинг қизлар билан эрталабки “салом-алиги” шундай бошланди.\n– Нима дебман?\n– Боламни кўргани бораман дегандингиз. Болангиз йўқ экан-ку?\n– Нима?! Директор шундай дегандир, ҳойнаҳой. Айтувдим-а одаммас у деб! Менинг болам йўқ эканми, ишонмасангиз, мана, кўринг.\nУ сумкачасидан оқ-қора фотосуратни олди. Унда Нозигул ногирон болачани қучоқлаб турарди.\n– Энди ишонгандирсиз? Ё қасам ичайми?\nНозигулнинг кўзлари жиққа ёшга тўлди. Одамбой қаққайиб қолди.\n– Майли, – деди Одамбой зўрға ўзига келиб. – Кечгача оҳаклаб тугатинглар.\n– Мен яна касалхонага боришим керак.\n– Э, қизиқ экансиз-ку, эрталабдан кетадиган экансиз, нега келдингиз ишга?\n– Сизга ишониб келдим. Ўзингиз тушунадиган одамсизку: эрта-индин ойлик берадиган. Пул топишнинг бошқача йўлини билмасам…\n– Кечиринг-у, сизга жавоб беролмайман. Мениям тушунинг: бировнинг дод-фарёдини манави еримга олаверсам, – Одамбой чап кўксини кўрсатди. – Ўзимникини қаерга сиғдираман? Агар ишдан кетсам, бу дипломим билан шаҳардан бошқа иш тополмайман. Мен ҳам яшашим керак. Ўзи, директор билан ўртамизда ишкал бор. Шунинг учун деворни оқлаб бўлинглар-у, истаган томонларингга кетаверинглар.\n– Акажон, ўзингиз яхши одамсиз-ку, тушунинг, ўғлимнинг аҳволи оғир. – Нозигул ҳўнграб йиғлаб юборди. – Илтимос, охирги илтимосим, мени ҳимоянгизга олиб туринг, ишдан бўшатиб юбормасин. Дўхтирлар ўғлингизни беш кунлиги борми-йўқми, билмаймиз, дейишяпти. Нега ишонмайсизла-а-ар?\nЛобар Нозигулни бағрига олди. Одамбойнинг ҳам кўнгли бузилди. Нозигул кетаверсин, деган маънода Лобарга ишора қилиб қоровулхонага кириб кетди.\nЛобар кечгача ишлаганидан сўнг деворнинг ярмигина оқланди. Одамбой Нозигулга рухсат бериб тўғри қилдим, деб ўйлаганди, лекин директор келиб унинг ишончини шубҳага айлантирди.\n– Шунга ишониб ўтирибсизми? Ўғлим бор деган ўша ёлғончининг тилини суғуриб олмадингизми? Бировнинг боласини кўрсатгандир ўғлим деб. Бу ерда етти йилдан бери директорлик қиламан. Бунақа муттаҳам, фирибгарларнинг мингтасини синовдан ўтказганман. Менга ишонасизми, унгами? А? Менда ходимларимнинг ҳамма маълумотлари бор: ким уйланган, нечта фарзанди бор, нечта хотини, нечта ўйнаши – ҳамма-ҳаммасини биламан. Билмадим, нима қилсангиз, қилинг, эртага туш пайтигача девор оқлансин, оқланмаса, аризангизни ёзинг, уям ёзсин. Агар шундан кейин ҳам ишни қилолмасангиз, қилдиролмасангиз, аризаларингиз столимнинг устида бўлсин, бўлмаса, аяб ўтирмайман…\nОдамбой алдагани учун Нозигулни ишдан бўшатишга қарор қилди. Эрталаб иш жойига келиб девор оқлаётган Лобарнинг ўзини кўрди.\n– Нозигул ҳозиргина кетди, – деди Лобар. – Аравачада ўғилчасини опкелганди. Ширингина кулиб ўтирган болакай бирданига ҳушидан кетиб типирчилаб қолди. Югурганича яна касалхонага кетди.\n“Биз ҳаммамиз шунақамиз. Бир ишни қилаётганимизда виждонни, бурчни унутамиз, қилаётган ишимиз тўғридай туюлади. Лекин виждонимиз уйғонганда, бурч, эътиқод тушунчалари эсимизга тушганда, ўзимиздан уяламиз, хатомизни тан оламиз”.\nОдамбойнинг ҳозирги аҳволи шундай эди. Лобарнинг гапини эшитиб, Нозигулнинг кетганини тўғри деб ўйлади. Лекин кўзи билан кўрмагани учун ва вазифасини, директорни эслаб фикридан қайтди.\nДиректор кечки пайт Одамбойнинг ишдан бўшаш ҳақидаги аризасини столи устида кўрди.\n«Ёшлик» журнали, 2017 йил, 11-сон\nРукнларЎзбектош Қиличбек (1986)\n← Аввалги Аввалги Чоршанби Деҳнавий. Бир бурда нон (ҳикоя)\nКейинги → Кейинги: Хуршид Дўстмуҳаммад. WО AI NI (ҳикоя)


6 ойдан буён хориждаги шифохонада комада ётган чустлик фуқаро яхшилар кўмагида уйига қайтарилди - Халқ сўзи\n6 ойдан буён хориждаги шифохонада комада ётган чустлик фуқаро яхшилар кўмагида уйига қайтарилди\n15:24 16 Февраль 2019 Жамият\n“Халқ сўзи Online”. Қудратилла НАЖМИДДИНОВ/Наманган. Россия Федерациясининг Зарийск шаҳрида меҳнат қилаётган чустлик Бобуржон Расуловнинг бошига кулфат тушди. Ўтган йилнинг сентябрида иш жойида фалокатга учраган юртдошимиз қарийб олти ойдирки, ўша жойдаги марказий шифохонада кома ҳолатида ётади.\nБ. Расуловнинг ўта оғир аҳволдалигидан хабар топган “Истиқболли авлод” ижтимоий ахборот маркази Наманган вилоят бўлими уни Ўзбекистонга олиб келиш ҳақида тегишли идораларга мурожаат қилди. Бобуржон яқинда Республика Бандлик ва меҳнат муносабатлари вазирлиги ҳузуридаги хорижда меҳнат фаолиятини амалга оширувчи шахсларни қўллаб –қувватлаш ҳамда уларнинг ҳуқуқ ва манфаатларини ҳимоя қилиш жамғармаси томонидан уйига олиб келинди.\nТуғилиб ўсган гўшасига қайтарилган ҳамюртимиз айни пайтда яқинлари меҳри ва шифокорлар назоратида.


Wikileaks: Тоҳир Йўлдош Тавилдарага беш жанггарисини юборган\nWikileaks сайтининг яқинда ёйинлаган материалида Тожикистон Миллий хавфсизлик қўмитаси раисининг собиқ ўринбосари Абдулло Назаров билан Американинг Душанбедаги элчиси Кеннетс Гросс ўртасида 2009 йили Тавилдара воқеалари атрофида бўлиб ўтган суҳбатлар қаламга олинган.\nЖорий йилнинг 3 февралидан 5 февралига қадар Wikileaks веб-саҳифасида Тожикистонга тегишли бешта махфий дипломатик ёзишма чоп қилинди.\nУлардан эътиборга молик бўлгани Тожикистон Миллий хавфсизлик қўмитаси раисининг собиқ муовини Абдулло Назаровнинг АҚШнинг Душанбедаги элчиси Кеннетс Гросс ўртасида 2009 йил ёзида Тавилдарада кечган қонли воқеалар атрофидаги суҳбатдир.\nWikileaksнинг ёзишича, тожик генерали Абдулло Назаров бу учрашувда АҚШ расмийси Гросс жанобларига Ўзбекистон Исломий Ҳаракатининг раҳбари Тоҳир Йўлдош Тавилдарага беш нафар жанггарисини юборгани ҳақида хабар берган. Назаров иддаоларига кўра, Афғонистондан портловчи моддалар билан Тожикистон шарқига ўтган жанггарилар Американинг Душанбедаги элчихонасини портлатиш борасида буйруқ олган бўлган.\nМиллий хавфсизлик қўмитаси собиқ мулозими Абдулло Назаров Озодлик мухбири саволларига жавоб берар экан, Wikileaks саҳифасида нашр қилинган бу маълумотларни тасдиқлади.\n- Улар (Тоҳир Йўлдош жанггарилари назарда тутилмоқда, - таҳр.) ўзлари билан портловчи модда олиб кирган эди. Улар Америка элчихонасига кира олмасди, чунки бино яхши қўриқланади. Улар элчихона яқинида портлаш уюштириб, шу йўл билан бу ер нотинч экани ва Тожикистонда одамлар Америка сиёсатига қарши эканини кўрсатмоқчи бўлган. Лекин биз бу шум ишнинг олдини олдик, жанггарилар Душанбега кирмай туриб уларни қўлга олдик, - дея маълум қилди Миллий хавфсизлик қўмитасининг собиқ ходими Назаров жаноблари.\nWikileaks саҳифасида нашр қилинган бу суҳбатнинг яна бир муҳим жиҳати шундаки, тожик генерали АҚШ расмийсига “Таблиғ жамоати”нинг тожик жамиятига хавфи ҳақида ҳам маълумотлар берган.\nМазкур веб-саҳифада ёзилишича, Назаров жаноблари “Таблиғ жамоати” борасида ҳам ҳикоя қила туриб, бу гуруҳ ўзларини таблиғчи деб ҳисобласалар-да, унинг фаоллари Тавилдара воқеаларида бевосита қатнашгани маълум эканини билдирди. Назаровнинг айтишича, уларнинг бу ҳудуддаги жанггариларга бирикиш ҳаракатлар кузатилган.\nШунингдек, Назаров: “Тожикистондаги инсон ҳуқуқларини ҳимоялаш ташкилотлари “Таблиғ жамоати” аъзолари таъқиб қилинаётганидан бонг уради, аммо агар давлат бу гуруҳга нисбатан шундай қаттиқ қўллик қилмаганида эди, Тожикистон иккинчи Кашмирга айланиб қолган бўлур эди”, деган, - деб ёзади Викиликсчилар.\nОзодлик мухбири билан суҳбатда Абдулло Назаров жаноблари бу ёзилганларни ҳам тасдиқлади.\n- Ҳар бир диний ва мазҳабий гуруҳлар фаолияти тартибга солиниб, давлат уни ўз назоратига олмаса, бора-бора булар давлатга гўр ҳозирлайди. Шуни назарга олган ҳолда, мен Америка расмийси билан суҳбатда бу маълумотларни келтириб, Тожикистон бу йўналишда ўзини ҳимоялай олишини уқтирдим, - дейди тожик генерали Назаров.\nЭслатиб ўтамиз, ўтган йил декабр ўрталарида ҳам Wikileaks Тожикистонга оид махфий дипломатик ёзишмаларни ёйинлаганди.\nУнда президент Имомали Раҳмон бу мамлакат иқтисодини фақат ўз манфаатидан келиб чиқиб бошқариши қаламга олинган эди.\n“Мамлакатда президентдан тортиб чеккадаги милиционергача таниш-билишчилик ва коррупция ботқоғига ботган. Раҳмон ва унинг оиласи мамлакатнинг энг йирик банк ва барча корхоналарини назорат қилади”, дея ёзганди Wikileaks ўшанда.\nАммо расмий Душанбе Wikileaksдаги ёзувлар воқеликка тўғри келмаслигини ва бунинг бари кимнингдир уйдирмаси эканини даъво қилганди.\nАснода бир гуруҳ сиёсий таҳлилчилар Wikileaksда тожик жамиятида мавжуд муаммолар ёритилганини урғулашмоқда.


ЭЪЗОЗДА БЎЛИШ БАХТИ - «ХАЛҚ ОВОЗИ» - Тожикистон Республикаси Ҳукуматининг ӯзбек тилидаги расмий нашрияси\nЧоп этилган 15 Ноябр 2018\tКӯришлар: 490\nқишлоқдошлар севинишди. Унга яхши ниятлар билан Мирзобаҳром, дея ном қўйишди. Лекин туғилганлик тўғрисидаги гувоҳнома олиш вақтида қаҳрамонимиз номи Мирзобаҳром Мирзамаҳмудов эмас, балки Баҳром Маҳмудов, дея қайдга олинди.\nБаҳром ака оиланинг кенжа фарзанди бўлди. Унгача икки ўғил, икки қиз бор эди.\nБу оила аъзолари асли деҳқончилик қилишса-да, китобу китобхонликка ўзгача меҳр қўйишганди. Ота-боболарининг хат-саводи чиққан, араб матнларини ўқиб, таржима қилар, кейинчалик эса, лотин алифбосини ҳам ўзлаштирган эдилар. Мана шундай ўқиш ва билим олишга интилиш кучли бўлган оилавий муҳитда Мирзамаҳмуд ота фарзандларининг тарбиясига биринчи даражали эътибор қаратар, уларнинг ҳар томонлама етук инсон бўлиб вояга етишига тинимсиз ҳаракат қиларди.\nШу сабабдан бўлса керак, оиланинг катта фарзандлари бирин-кетин мактабни тамомлаб, олийгоҳларга ўқишга киришди. Олий маълумотли бўлишиб, халққа хизмат қилиб, обрў топишди.\nБаҳром ака Маҳмудов бошланғич таълимни қишлоғидаги мактабда олди. 5-синфдан Калинин номли мактабга қатнаб, ўрта маълумот соҳиби бўлди.\n- Мактабда ўқиб юрган кезларим мактаб ва қишлоғимиз кутубхоналарининг доимий аъзоси эдим. Бадиий китоблар қаторида, тиббиётга оид адабиётларни ҳам қизиқиш билан мутолаа қилардим. Шу сабабданми, кўнглимда шифокор бўлиш истаги уйғонди, - дейди Баҳром ака беғубор болалик йилларини ёдга олар экан.\nУ киши 1956 йил июл ойида пойтахт - Душанбе томон йўл олди. Тиббиёт институти қабул комиссиясига ҳужжат топширди. Икки ой давомида пухта тайёргарлик кўрди. Ва ниҳоят, нафақат, Ғўлакандоз қишлоғи, балки Жаббор Расулов ноҳиясидан Тиббиёт институтига қабул қилинган илк талаба бўлди.\nТалабалик даври ҳам кўз очиб-юмгунчалик тез ўтиб кетди. 1962 йили ноҳия шифохонасида жарроҳ сифатида фаолият бошлади. Ишга жойлашгандан сўнг, оила қуриш масаласига навбат етди. Кейинги ҳаётини Раҳобат опа Аҳмаджонова билан боғлади.\nМеҳнат фаолиятини оддий врачликдан бошлаган қаҳрамонимиз, кейинчалик жарроҳлик бўлими бошлиғи, бош шифокор ўринбосари ва ниҳоят, ноҳия марказий касалхонаси Бош шифокори даражасига етишди.\nБош шифокорлик вақтида беморларни даволаш билан бирга, ноҳия соғлиқни сақлаш соҳаси ҳолатини яхшилашда ҳам қатор ташаббусларни илгари суриб, касалхона ва саломатлик марказлари қурилишига бош-қош бўлди. 1972-1976 йилларда 135 ўринли касалхона ва саломатлик маркази қурдирди. Ноҳиядаги барча касалхоналарни қайтадан таъмирлади, зарур тиббиёт асбоб-ускуналари билан жиҳозлади, улардаги бемор қабул қилиш ўринларини кўпайтирди, шифокорлар учун 32 хонали турар жой биноси бунёд этди, ёш ва малакали кадрларни ишга қабул қилди…\n- Раҳбарлик давримда тез ёрдам хизмати фаолиятини жонлантирдим. Машиналар сонини 5тага етказдик. Натижада, оғир касалларга тез тиббий ёрдам хизмати кўрсатилиши яхшиланди, туғруқ жараёнидаги оналар ва болалар ўлими ҳолати деярли йўқ бўлди, - дейди Баҳром ака.\nАмалий фаолият баробарида, давр билан ҳамнафас бўлиш ниятида, тиббиёт илмининг янгиликларидан доимий огоҳ бўлиб борган қаҳрамонимиз Москва, Киев, Ереван, Тошкент ва дунёнинг бошқа йирик шаҳарларидаги марказий клиникаларда малака ошириб қайтди, олий тоифали жарроҳ даражасига эришди.\n1980 йили Ғўлакандоз қишлоғида вилоят физиотерапия шифохонаси очилиши муносабати билан у ерда республика, вилоят раҳбарлари ва Социалистик Меҳнат Қаҳрамони А.Саматов ташаббуси билан оналар ва болалар бўлими касалхонаси ҳам иш бошлади. Ушбу касалхоналарни ташкил этиш ва ишга туширишда Баҳром ака Маҳмудовнинг хизматлари чексиз бўлди.\n1998 йилда нафақага чиққан Баҳром ака тиббиёт соҳасидан буткул узоқлашиб кетмади. 2001 йилда ноҳияда Соғлом турмуш тарзини шакллантириш маркази таъсис этиладиган бўлди. Албатта, янги ташкил этиладиган марказга малакали, ташкилотчи, бой тажрибага эга, ишнинг кўзини биладиган кишини раҳбар этиб тайинлаш лозим эди. Бундай масъулиятли вазифага Баҳром ака Маҳмудовдан муносиб номзод топилмади. У киши бу марказ фаолиятини ҳам нолдан бошлади ва бугун унда барча шароитлар муҳайё этилган.\n- Қаерда ва қайси лавозимда фаолият юритмайин, энг аввало, давлат ва халқ манфаатини барча нарсадан устун қўйиб, ҳақиқатгўйлик ва ҳалолликни ўзимга шиор қилиб олгандим. Ва ҳозиргача халққа садоқат билан хизмат қилиб келаяпман, - дейди саксон ёшни қоралаб қолган, кексалик гаштини суриш баробарида, ҳозир ҳам халқ хизматига камарбаста бўлган олий тоифали шифокор.\nБаҳром аканинг йиллар давомида қилган машаққатли меҳнатлари республика ва вилоят раҳбарлари томонидан қатор ифтихорномалару унвонлар билан тақдирланган. У киши - Тожикистон Республикаси Соғлиқни сақлаш аълочиси.\nОилавий ҳаёти ҳам ҳавас қилса арзигулик. Турмуш ўртоғи Раҳобат опа Аҳмаджонова билан беш нафар фарзанд - икки қиз, уч ўғилни вояга етказишди. Фарзандларнинг барчаси ота изидан бориб, шифокорлик касбини танлашган. Ўн саккиз нафар невара, ўн беш нафар эваранинг суюкли бобоси. Айни пайтда, невараларининг кўпчилиги хорижий мамлакатлар олийгоҳларида таҳсил олишмоқда.\n- Мустақиллик туфайли яратиб берилган имкониятларнинг чеки йўқ, -дейди Баҳром ака ва сўзида давом этар экан. - Қайси соҳага қараманг, ўзгаришларни кўрасиз. Буларнинг барчаси, аввало, юртимиздаги тинчлигу осойишталик, қолаверса, муҳтарам Президентимиз олиб бораётган оқилона сиёсати самарасидир.\nОтаси каби ишдаги ҳалоллик, халққа садоқатлиликни ўз умри азизининг бош мезонига айлантирган, фарзанд ва неваралар тарбиясига жиддий эътибор берган қаҳрамонимиз бугун ҳам халқ ва ҳам фарзандлар эҳтиромида. Албатта, инсон учун қилган меҳнатлари, чеккан заҳматлари эвазига эъзозда бўлишдан юксак бахт бўлмайди.\nБугун: 30-05-2020 19:15:06


"Барселона"га қайтган Хави 10 та муҳим қоидани жорий қилди\n10 ноябрь, 2021, 11:54\nУ клубда муваффақиятга эришган устозлари йўлидан бормоқчи.\n"Барселона"нинг янги бош мураббийи Хави Эрнандес Каталония клубида бир қатор янги қоидаларни жорий қилди. Бу ҳақда Sport.es хабар тарқатмоқда.\nҚуйида Хави жамоага келгач, ўрнатилган 10 та қоида билан танишиб чиқишингиз мумкин:\n1. Ўйинчилар машғулотдан бир ярим соат олдин келиши керак. Мақсад - машғулотларга тайёрланиш ва ҳар бир ўйинчи билан алоҳида суҳбат.\n2. Ходимлар машғулотдан икки соат олдин келиши керак. Мақсад - ўйинчилар келганида машғулотни бошлаш учун ҳамма нарсани тайёрлаб қўйиш.\n3. Футболчилар клуб базасида овқатланади. Асосий жамоа ўйинчилари клубнинг овқатланиш бўйича мутахассислари томонидан белгиланган параметрларга мувофиқ, ошхонада тушлик қилишлари керак. Тўғри овқатланиш шикастланишнинг олдини олади ва жисмоний тайёргарликни яхшилайди.\n4. Жарималар. Футболчилар ўзларида нима бор ва нима йўқлигини биладиган даражада профессионал экани ҳақиқат, лекин реал ҳаётда улар белгиланган сценарий бўйича юриши қийин. Хави “Барса”да собиқ устози Хосеп Гвардиола каби қатъий қоидаларни ўрнатмоқчи. Бу тез орада ўз самарасини бериши мумкин.\n5. Экспоненциал санкциялар. Жарималар арифметик эмас, геометрик ритмда қайд этилади. Бу шуни англатадики, агар футболчи машғулотларга кечикса, энг енгил жарима тўлайди - 100 евро, иккинчи марта - 200, учинчиси - 400 ва ҳоказо.\n6. Ўйиндан 48 соат олдин уйга кеч келмаслик лозим. Агар жамоа ўйинига икки кун қолган бўлса, футболчи уйига ярим тундан кейин келиши тақиқланади. Чунки ҳар бир футболчи учрашувга энг яхши ҳолатда етиб келиши керак.\n7. Меритократия. Сиз худди машқ қилаётгандек ўйнайсиз. Меритократия муваффақиятга олиб борадиган ягона йўлдир. Машғулотлар жараёнида энг зўр ўйнаганлар ва ишга қизиқиш кўрсатганларгина майдонга тушиш имкониятига эга бўлади. Қолганлар эса захира ўриндиғида қолдирилади ёки қайдномага ҳам киритилмайди.\n8. Спортдан ташқари фаолиятни назорат қилиш. Футболчилар бошқа машғулотлар билан шуғулланишлари мумкин, аммо бу саёҳат қилиш ёки ушбу машғулотга кўп вақт сарфлаш уларнинг фаолиятига таъсир қилса, у ҳолда улардан воз кечишга ва мураббийлар штаби томонидан назорат қилинишига тўғри келади.\n9. Тақиқланган хавфли ҳаракатлар. Сиз энди сёрфинг билан шуғуллана олмайсиз ёки электр велосипедда юра олмайсиз. Ушбу турдаги амалиёт жуда жиддий қоидабузарлик сифатида жазоланади ва юридик бўлимга юборилади, чунки у шартномани қўпол равишда бузиш ҳисобланади.\n10. Чиройли муомала. Мухлислар клубнинг асосий қисмидир. Уларга нисбатан эътирозли муносабат тақиқланади. Саёҳат қилишда футболчилар хулқ-атвор қоидаларига риоя қилишлари керак.\nНашрининг ёзишича, "Барселона"да бу қоидалар 2017 йилда Луис Энрике кетганидан сўнг, дарҳол бекор қилинган.


Материалы за 22.05.2020 » Қарақалпақ филологиясы ҳәм журналистика факультети\nҚарақалпақ филологиясы ҳәм журналистика факультети » Материалы за 22.05.2020\nНаполеон жамоатчилик фикрини моҳирона бошқаришнинг уддасидан чиққан ва бу охир-оқибат уни тахт сари етаклаган. Императорнинг кўп усулларини бугунги кунда ҳам қўллаш мумкин. Форбес Наполеон мисолида мукаммал раҳбар қиёфасини яратишга доир тавсиялари билан бўлишди. Наполеон Бонапартни ПР ва тарғибот....\n22-05-2020, 21:25 / 6\nБердақ номидаги Қорақалпоқ давлат университети ректорати университет профессор-ўқитувчилари, тадқиқотчилар ва талаба-ёшлар ўртасида “Step by step” (Қадам ба қадам) мавзусидаги кўрик-танловини эълон қилади. “Step by step” (Қадам ба қадам) мавзусидаги кўрик-танловини ташкил этиш ва ўтказиш тартиби....\n22-05-2020, 21:03 / 6


14:50 / 23.08.2017\nМаълумки, Ўзбекистон миллий терма жамоаси 25 август куни «Бунёдкор» стадионида Қирғизистон терма жамоаси билан ўртоқлик учрашувида майдонга тушади.\nБу ўртоқлик учрашуви миллий терма жамоамизнинг 2018 йили Россияда бўлиб ўтадиган футбол бўйича Жаҳон чемпионатининг Хитой (31 август) ва Жанубий Корея (5 сентябрь) га қарши саралаш учрашувлари учун тайёргарлик вазифасини ўтаб бериши керак.\nЎзбекистон Футбол федерацияси ходими Chempionat.asia сайтига маълум қилишича, ушбу футбол учрашуви ТВда трансляция, интернет сайтларда онлайн трансляция қилинмай, мухлислар стадионга қўйилмаслиги маълум қилиниб, Қирғизистон терма жамоасининг талаби билан амалга оширилганини ёзиб чиққан эди. Кейинроқ ЎФФ расмий сайтида бу ўйинга оид барча расмий маълумотлар тақдим этилиши айтилган.\nКейинроқ ўша расмий хабар ЎФФ сайтида эълон қилинди:\n«Ўзбекистон Футбол Федерациясининг қарорига кўра, 25 август кунига белгиланган Ўзбекистон ва Қирғизистон терма жамоалари ўртасидаги учрашув ёпиқ тарзда ўтказилади».\nЯъни, бу қарорга барибир Қирғизистон томони эмас, Ўзбекистон футбол федерацияси келганлиги тан олинди.\n«Ушбу ўйинни ташкил этиш бўйича ўтказилган музокаралар давомида Ўзбекистон ва Қирғизистон терма жамоалари ўйинчини алмаштириш имкониятидан чекланмаган миқдорда фойдаланишга ўзаро келишиб олганлиги муносабати билан ўйин халқаро ўртоқлик учрашуви мақомига эга бўлмайди».\nТушунарли. Лекин, ҳар қандай футбол мухлислар учун эмасми?\n«Футбол қоидалари»нинг майдондаги ўйинчиларнинг сони ҳақидаги 3-бандига кўра, миллий терма жамоаларнинг халқаро ўйинларида кўпи билан бир жамоадан 6 футболчининг алмаштирилишига рухсат берилади. 6 футболчидан кўп ўйинчи алмаштирилган ўйинга «назорат учрашуви» мақоми берилади ва у ФИФАнинг халқаро тақвимида рўйхатга қўйилмайди. Шу сабабли, Ўзбекистон ва Қирғизистон ўртасидаги ўйин назорат ўйини сифатида даражаланади ва ФИФА рейтингини ҳисоблашда инобатга олинмайди».\nЯхши... Бу ҳам тушунарли. Мухлислар-чи?\n«ФИФАнинг 2017 йил 26 июлида ташкилотга аъзо федерацияларга юборган 1593-рақамли циркулярга кўра, бундай назорат учрашувиларининг тарғиботи, ўйинга чипта сотиш, ўйинни трансляция қилишга рухсат берилмаслиги муносабати билан Ўзбекистон ва Қирғизистон ўртасидаги назорат ўйини трансляция қилинмайди».\nРухсат берилмайди — тақиқланади, дегани. Лекин ФИФАнинг ўша циркулярининг оригиналига назар ташласак сал бошқачароқ гапларга дуч келамиз:\nRegulations Governing International Matches and, logically, it could not be considered as an international «A» match in any of FIFA's files and registers, therefore not having any effect on the pertinent FIFA/Coca-Cola World Rankings. Furthermore, such «training» matches should not be promoted as international «A» matches in order to prevent any misleading communication among the football family (teams, spectators and media).\nЖамоалар, мухлислар ва ОАВ ўртасида ТУШУНМОВЧИЛИК келтириб чиқармаслиги учун «А» тоифадаги ўйинлар сингари тарғибот қилинмасин, деган жойи бор тавсияда. Яъни чипта сотиш мумкин, мухлислар ва журналистлар киритилиши мумкин, трансляция қилиниши ҳам мумкин. Шунчаки у ўйин ХАЛҚАРО ЎРТОҚЛИК УЧРАШУВИ мақомида бўлмайди, барча эълонларда НАЗОРАТ УЧРАШУВИ, деб қўйилса бас.\nАйниқса, ФИФА «мухлислар стадионга киритилмасин», деб битта ҳолатда қатъий айта олади: ўша мухлислар олдинги ўйинда бирорта ножўя ҳаракат қилган бўлса. Мухлислар учун бу ўзига хос жазо ҳисобланади. Бизнинг мухлисларимиз эса ҳеч қандай нотўғри хатти-ҳаракат қилишгани йўқ. Нега унда ЎФФ уларни «жазо»ламоқда?\nҲатто ўша ФИФА мухлисларга бан эълон қилган ўша ўйинлар ҳам ТВда трансляция килинади! Яъни, стадионда жанжал кўтарган мухлислар ҳам ўйинни ТВда жонли эфирда кўриш мумкин. Бизнинг мухлислар эса қандайдир унданам баттар гуноҳ қилиб қўйишганки, буни ўзлари билишмайди, шекилли.\nЎйинга нафақат фақат чипта сотилмаслиги, ТВда ҳам кўрсатилмаслигидан хулоса қилсак, ўйинни ҳеч ким кўрмаслиги талаби, мураббийлардан чиққан бўлиши табиий.\nТушуниб турибмиз, олдимизда муҳим иккита ўйин турибди. Уларнинг ҳар иккисида ғалаба қозонсак — Жаҳон чемпионатига тўғридан-тўғри чиқамиз.\nБу ўйинларга МТЖ бош мураббийи алоҳида тайёргарлик кўриб, айрим тактикаларни синаб олиши мумкин. Шу чоққача терма жамоамиз «оқлар» ва «кўклар»га бўлиниб ўйнарди. Бу сафар «кўклар» вазифасини қирғизлар бажариб бермоқда. Бу ўйинни кимдир ёзиб олиб, Хитой ёки Корея томонига узатилишидан хавфсирамоқда. Мухлислар қўйилса — Хитойдан келган жосуслар ҳам бемалол ўйинга кириши, ўйинни съёмка қилиши мумкин бўлади. Хитойлар келмаса ҳам шу ўйинни сёъмка қилиб хитойликларга пуллаши мумкин бўлган инсонлар ҳам орамиздан топилади — бунга ҳам ишонамиз.\nБалким стадионда ўйин давомида норози мухлисларнинг ҳайқириқларини эшитишни исташмаётгандир? (Мухлисларнинг «гуноҳи» шу эмасмикин, деган хаёлга бориб қолдим)\nХуллас, барчасини тушуниб турибмиз. Мен мухлислар стадионга кириши керак, дея терма жамоамизнинг иримкаш мураббийларининг режаларини бузмоқчи эмасман. Натижаларга улар жавобгар. Билган шакарини ейишсин! Лекин шуларни рўй-рост айтса бўлмасмиди футбол федерацияси? Тушунамиз-ку?!\nЎзбекистон Футбол федерацияси Бунёдкор стадиони\nФотофакт. Асқар Толибжонов ЎФФдан кетди\nБир гуруҳ спорт журналистларининг Ўзбекистон Футбол федерацияси раҳбариятига талабномаси\nЎФФ ходими журналистларни «қишлоқи» деб ҳақорат қилди\nҚирғизистонга қарши ўйинга мухлисларни киритмаслик қарори ЎФФ томонидан қабул қилинган


Дибала ПСЖга ўтиши мумкин\n5 август, 2019, 18:51 563\nТеглар:Пауло Дибала | Ювентус | ПСЖ\nУ Неймарнинг ўрнини эгаллаши кутилмоқда.\nТуриннинг "Ювентус" клуби ҳужумчиси Пауло Дибала фаолиятини ПСЖда давом эттириши мумкин. Бу ҳақда Goal.com нашри хабар тарқатмоқда.\nЮқоридаги манбаага кўра парижликлар катта эҳтимол билан жорий ёзги трансферлар даврида жамоадан кетиши кутилаётган Неймарга муносиб ўринбосар қидиришмоқда. Клуб раҳбариятининг эътибори эса айнан Дибалага тушган.\nЭслатиб ўтамиз, бундан аввалроқ Дибала “Манчестер Юнайтед”га ўтиши мумкинлиги борасида хабарлар тарқалган эди. Бироқ, якунда томонлар ўзаро келишувга эриша олишмади.\nМаълумот учун, Дибала “Ювентус” сафида 2015 йилдан буён тўп суриб келмоқда. У ўтган мавсум 42та ўйинда иштирок этди ва 10та гол ҳамда 5та голли узатмага муаллифлик қилишга эришди. Унинг туринликлар билан амалдаги шартномаси 2022 йилга қадар имзоланган.\n"Барселона" Видални сотишга тайёр. Унга "Интер" ва ПСЖ қизиқмоқда\n"Монако" "Юве" билан Матюиди ва Ругани борасида музокара ўтказмоқда


РИЁ- ҚАЛБ ИЛЛАТИ – .:: Xadicha.uz\nРИЁ- ҚАЛБ ИЛЛАТИ\nҲар бир мўмин-мусулмон банда эҳтиёт бўлиши лозим бўлган қалб хасталикларининг яна бири риёдир. “Риё” сўзи кўз билан кўриш, назар солиш ва “одамлар кўрсин” деган маъноларни англатади. Риё учун охирги маъно кўпроқ тўғри келади. Риё одамлар кўриб, эгасини мақташлари учун ибодатни изҳор қилишдир. Тахонавий риёни қуйидагича таърифлайди:” Риё яхшиликни бошқалар кўришлари учун қилишдир. Унда холис ният ва ихлос бўлмайди”.\nИнсонлар оламида мубтало бўладиган маънавий хасталиклар ичида энг ёмони ширкдир. Чунки ширк туфайли Робблик ҳаққи эгасидан бошқага нисбат берилади. Яна ширк инсон қалбини парчаловчи омил. Чунки у туфайли инсон қалби бир нача тарафга сиғинишга мажбур бўлади. Унинг тошга, ҳайкалга, дарахтга, хайвонга ва бошқа нарсаларга ибодат қилаётганининг гувоҳи бўламиз. Тавҳид ақидасини лозим тутган мусулмон инсон мазкур нарсаларнинг барчасидан халос бўлган ҳур инсондир. Аммо унинг махфий ширк хасталигига чалиниш хавфи бор. Бу хасталикнинг номи риёдир. Қуръони Каримда ўз амали ила холис Аллоҳ Таолонинг розилигини истамаган риёкор халокатга учрашини баён қилувчи очиқ ойдин далиллар келган.\nРасулуллоҳ соллаллоҳу алайҳи васаллам айтадилар: “Риёнинг озгинаси ҳам ширкдир!”\nЯна: “Сизлар хусусингизда қўрқадиган нарсаларимнинг энг қўрқинчлиси кичкина ширк”, дедилар. “Кичкина ширк нима?” дейишди. “Риё” дедилар. Ширк бу гуноҳи кабиралардан ҳисобланади. Гуноҳи кабиралар уқубат тайин қилинган ҳад жазо белгиланган гуноҳлардир.\nЯна: “Инсонлар амалларига яраша жазо-мукофот олган вақтида Аллоҳ таоло (риёкорларга): “Дунёда кимлар учун риё қилган бўлсангиз, ўшаларга боринглар. Қаранглар-чи, уларнинг ҳузурида бирон мукофот топармикансиз?!” дейди», деганлар (Имом Аҳмад ривояти). Яъни дунёда кимга яхши кўриниш учун қилган бўлса ана ўша сени мукофотласин дейди. Аммо у кунда Аллоҳдан бошқа ҳеч ким бандани мукофотлай олмайди.\nАллоҳ таоло мунофиқлар ҳақида хабар бера туриб: “Инсонларга риё қиладилар”, дейди. Яъни, уларнинг намоз ўқишдан кўзлаган мақсадлари – Аллоҳнинг юзи эмас, балки одамлар кўриб, эшитишлари – хўжакўрсин учундир.\nАллоҳ Таоло Нисо сурасида шундай деб марҳамат қилади:\n“Улар молларини одамлар кўриши учун нафақа қиладилар ва Аллоҳга ҳам, охират кунига ҳам иймон келтирмаслар. Кимнинг яқини шайтон бўлса, у қандай ҳам ёмон яқин!”(38 оят) Бу оятда Аллоҳ Таоло ҳуш кўрмайдиган матакаббир ва фахрланувчи кимсаларнинг баъзи сифатлари зикр қилинмоқда. Улар аслида бахил бўлиб, молни яхшиликка сарфлашдан қочадир. Аммо борди-ю сарфласалар ҳам, ояти каримада келганидек, кишилар кўришлари учун, риёкорлик учун сарфлайдилар.\n“Улар молларини одамлар кўриши учун нафақа қиладилар” Демак, бахил бўлиш ҳам Аллоҳ Таолога ёқмайди. Риёкорана нафақа бериш ҳам Аллоҳ Таолога ёқмайди. Чунки риёкорнинг мол сарфлашдан кўзлаган мақсади одамлар кўрсин ва эшитсин, гап қилсин, мақтасин, дейишдир. Аллоҳ учун, Унинг розилиги учун эмас\n“Албатта, мунофиқлар Аллоҳни алдамоқчи бўладилар. Ҳолбуки, Аллоҳ уларни “алдаб” қўйгувчидир. Ва улар қачон намозга турсалар, дангасалик билан, одамлар кўрсин, деб турурлар ва Аллоҳни камдан-кам зикр қиладилар” ( 142 оят). Мунофиқларга тенг келиш қийин улар иймон ва исломни даъво қилиб ҳамма ёқни гапга тўлдириб ташлайдилар.\n“Ва улар қачон намозга турсалар дангасалик билан, одамлар кўрсин, деб турурлар.” Бу жумладан намоз билан намознинг орасида ҳам фарқ борлигини билиб оламиз. Мунофиқ одам намозга дангасалик билан туради. Улар чарчаб ночорлик билан намозга ўтади. Бу унинг иймони йўқлиги, иймон ҳақидаги сўзлари, фикрлари юзакилигидандир. Агар иймони ҳақиқий бўлганида, намозга шавқу завқ билан турган бўлар эди. Мўмин киши намозга ўқигандан сўнг дуо қилади. Агар дуо қилса, қабул қилади ва агар гуноҳи бўлса афв этади. Мунофиқлар эса бу ишларни хўжакўрсинга қилади.\nАллоҳ Таоло Маъун сурасида шундай деб марҳамат қилади:\n“Бир “намозхонлар”га вайл бўлсинки, улар намозларини унутувчилардир. Улар риё қиладиганлардир” (4-6 оятлар). Намозларига бепарво, енгилтаклик қилиб уни ўз вақтидан кечиктириб ўқийдиган кимсаларга ҳалокат, азоб бўлсин. “… улар риё қиладиганлардир” Улар одамлар кўз ўнгида “солиҳ” деб айтишлари учун намоз ўқийдилар, “тақводор” деб ном қозониш учун хушуъли ва ҳузуъли бўлиб кўринадилар ва “сахий” деган ном олиш учун эҳсон-садақа қиладилар. Уларнинг ҳар бир амаллари риё ва ном қозониш учундир. Одамлардан уялгани учун туради. Намоз ўқиса-ю, намознинг ҳақиқатини унутса, ёмонлик, иғво, бўҳтон, ёлғончилик, бузғунчилик ва бошқа разолатлардан қайтмаса, ундай киши риёкор, мунофиқ бўлади. Одамларнинг кўзини бўяш, улар хузурида обрў топпиш, ўзини диндор кўрсатиш учун намоз ўқиган бўлади.\n“Ей мўминлар, молини одамларга кўрсатиш учун берадиган, Аллоҳга ва охират кунига ишонмайдиган кимсага ўхшаб, берган садақаларингизни миннат ва озор билан йўққа чиқарманг…” (Бақара сураси, 264).\nЯъни, риёкор риё қилгани сабабли инфоқ-еҳсонларини йўққа чиқаргани сингари, сизлар ҳам миннат ва озор билан қилган садақотларингиз ажридан маҳрум бўлиб қолманг, дейилмоқда.\nНабий соллаллоҳу алайҳи васаллам: “Аллоҳдан Жуббул ҳазандан сақлашини сўранглар”, дедилар. “Ей Аллоҳнинг Расули, Жуббул ҳазан нимадир?” дейишди. “ Жуббул ҳазан жаҳаннамдаги бир водий бўлиб, ундан Жаҳаннам (қўриқчилари) ҳам ҳар куни 100 марта паноҳ сўрайдилар” дедилар. “ эй Аллоҳнинг Расули, унга кимлар кирадилар?” дейишди. “ Амаллари ила риё қилувчи қорилар дедилар “. Қуръонни Аллоҳ Таоло учун эмас, одамлар мақтови учун, “фалончи яхши қори”, “қуръонни яхши ўқийди”, “ундай, бундай қилади”, дейишлари учун ўқийдиган қорилар. Қаранг, Аллоҳнинг Каломини ўқиш ҳам ният ва ихлос билан бўлмаса, риёкорлик учун бўлса, қанчалик оғир оқибатларга олиб келиши мумкин экан.\nЯна айтадилар: «Кимки (одамлар) эшитсин деса, Аллоҳ эшиттириб қўяди ва (одамлар) кўрсин деса, Аллоҳ кўрсатиб қўяди» (Муттафақун алайҳ).Яъни, кимки одамлар кўриши ёки эшитиши учун бирон амални қилса, қиёмат кунида Аллоҳ таоло унинг бузуқ ниятини фош этади ва гувоҳлар ҳузурида шарманда қилади.\nБаъзи ҳукамолар айтишган экан: «Риё ва сумъа (одамлар эшитиши) учун амал қилган кимса ҳамёнини тошлар билан тўлдириб олган кишига ўхшайди. У бозорга бир нарса сотиб олиш учун кириб, сотувчининг олдида ҳамёнини очса, ичи тўла тош бўлади ва сотувчи тошларни унинг юзига отади. Инсонларнинг: «Ҳамёни жуда тўла эканми?» деган сўзларидан бошқа унга ҳеч бир манфаат йўқ ва унга ҳеч вақо берилмайди». Худди шунга ўхшаб риё ва одамлар эшитсин, деб қилинган амаллардан заррача фойда йўқ, охиратда унга савоб ҳам берилмайди.\n“… (Чунки у Кунда) уларга Аллоҳ томонидан улар ўйлаб ҳам кўрмаган нарсалар – азоблар кўринди” (Зумар сураси, 47), ояти ҳақида шундай дейилган: “Улар дунёда айрим амалларни қилиб, уларни яхши иш, деб ўйлаб юришарди. Қиёмат кунида эса, бу амалларнинг ёмон экани маълум бўлиб қолди”. Айрим салафи солиҳлар бу оятни ўқиган вақтларида: “Риёкорларга вайл бўлсин”, дер эдилар.\nРиёкорлар қиёмат кунида тўртта ном билан чақирилади: “Ей риёкор, хиёнаткор, эй фожир, эй зиёнкор, бор, ким учун амал қилган бўлсанг, ўшандан ажр-мукофотингни олавер. Бизнинг ҳузуримизда сен учун ажр йўқ”.\nМуҳаммад ибн Муборак Суварий айтадилар: “Хушхулқингни тунда изҳор қил, бу иш кундузи изҳор қилганингдан яхшироқдир. Чунки кундузги хушхулқлилигинг махлуқлар учун, кечқурунги интилиш оламлар Парвардигори учундир”.\nРиё инсонлар жуда зарарли иллатдир. Риё амалларнинг савобини зое қилади. Риё қилувчи инсонлар Аллоҳ Таолонинг лаънатига дучор бўлади. Риё риё қилувчини фитналарга гирифтор қилади. Аллоҳ Таолонинг ёмон кўришига сабабдир. Риё ҳалокатга олиб борувчи гуноҳи кабирадир ва риёкорнинг ғоятда жоҳил эканига далил бўлади. Риё эгасини қиёмат куни ҳалойиқнинг олдида шарманда қилади. Риё инсонлар ўртасида ишончсизликни ва иккиюзламачиликни келтириб чиқаради. Шунинг учун доимо амалларимизни ва ибодатларимизни фақат Аллоҳ учун ва Аллоҳ розилиги учун қилиш керак. Аллоҳ таолодан бизни амалларимиз, сўзларимиз ва барча ҳолатларимизда ихлосли этмоғини сўраймиз.\nўрта махсус билим юртининг\n2-курс талабаси К. Нажмиддинова


Аср - 15:38\nХуфтон - 19:08\n«Яхшилик ва тақво йўлида ҳамкорлик қилинг. Гуноҳ ва душманлик йўлида ҳамкорлик қилманг. Аллоҳга тақво қилинг!»\n(Моида сураси, 2-оят)\nБандаларини яхшилик ва тақво йўлида ҳамкорликка чорлаб, икки дунё саодати йўлини кўрсатган Аллоҳ субҳанаҳу ва таолога ҳамду саноларимиз бўлсин!\nИнсониятни яхшилик ва тақво йўлида бирлаштириб, уларга бу борада йўлчи юлдуз бўлган, бу дунёда ҳидоятчимиз, у дунёда шафоатчимиз, набийимиз, расулимиз ҳазрати Муҳаммад алайҳиссаломга дуруду салавотларимиз бўлсин!\nЗабардаст олим, устоз, шайх Муҳаммад Содиқ Муҳаммад Юсуф ҳазратлари бутун умрларини, куч-қувватларини илм-маърифат, зиё тарқатишга бағишлаб, «Аҳли сунна ва жамоа мазҳаби асосида пок ақийда ва мусаффо Исломга интилиш; Қуръон ва суннатни ўрганиб амал қилиш; исломий маърифат таратиш; салафи солиҳ — улуғ мужтаҳидларга эргашиш; кенгбағирлик ва биродарлик руҳини тарқатиш; диний саводсизликни тугатиш; ихтилоф ва фирқачиликка барҳам бериш; мутаассиблик ва бидъат-хурофотларни йўқотиш» шиори остида Ислом динига, бутун дунё мусулмонларига, ўзбек халқига фидокорона хизмат қилдилар.\nШайх ҳазратлари чинакам мўмин, ҳақиқий мусулмон сифатида нафақат юртимизда, балки Марказий Осиё минтақасида, Ислом оламида, бутун дунёда тинчликни сақлаш, Исломнинг асл моҳиятини танитиш, этноконфессионал зиддиятларнинг олдини олишда, дин ниқоби остидаги радикализм ва экстремизмга қарши курашда фаол иштирок этдилар, ўз асарларининг бошқа тилларга таржима қилинишига алоҳида эътибор қаратдилар. Ҳозиргача устозимизнинг китоблари рус, қозоқ, қирғиз ва бошқа қатор тилларга таржима қилинди ва қилинмоқда, қўшни давлатларга экспорт қилинмоқда, интернет орқали бутун дунёга тарқалмоқда. Айни пайтда, юқорида айтиб ўтилган хатарли ҳолатлар тобора кучайиб бораётган қўшни давлатлардан шайх Муҳаммад Содиқ Муҳаммад Юсуф ҳазратларининг китобларини чоп этиш, таржима қилиш борасида кўплаб илтимослар келиб тушмоқда.\nШайх ҳазратлари бирор мавзуда китоб таълиф қилиш ёки таржима қилиш маслаҳати билан келган кишиларга аввал бу борадаги олдин қилинган ҳаракатларни ҳамда шу кунда олиб борилаётган ишларни ўрганишни тавсия қилар эдилар. Шундан сўнг, ўша иш мусулмонлар учун манфаатли деб топилса, холис ният билан унга қўл уришни маслаҳат берар, акс ҳолда бошқа иш қилишни таклиф қилар эдилар. Бундан асосий мақсад етарлича ўрганилган мавзу ёки аввал таржима қилинган асар бўлса, унга ортиқча вақт ва меҳнатни сарфламаслик эди.\nБинобарин, китобларимизнинг таржимаси мазкур шаклда ташкил қилинмаса, баъзи тушунмовчиликлар келиб чиқиши мумкин. Жумладан, бир неча таржимонлар бир-биридан бехабар ҳолда бир китобнинг устида иш бошлаб қўйган ҳолатлар ҳам бўлди. Ана шундай ҳолатларнинг олдини олиш учун ҳам таржимани бошлашдан аввал биз билан боғланиб, ташкилий масалалар келишиб олинса, холис ният билан, маслаҳат билан, дуолар билан иш бошланса, мақсадга мувофиқ бўлур эди.\nШу муносабат билан ҳозирда устозимизнинг асарларини таржима қила бошлаган ёки бу ишга қўл уриш ниятида бўлган азизларимиздан биз билан алоқага чиқиб, боғланишни илтимос қиламиз. Шунда қилинаётган ва режалаштирилаётган ишлар мувофиқлаштирилиб, янада манфаатлироқ бўлади, деган умиддамиз.\n•Илмий меросни омонат ила етказиш.\n•Бир китоб устида бир-биридан бехабар ҳолда бир неча киши иш олиб боришининг олдини олиш.\n•Тажрибали мутахассисларнинг маслаҳатларидан фойдаланиш.\n•Бу мерос Аллоҳнинг дини ва шариатига алоқадор бўлганлиги учун унинг таржимаси аҳли илмлар назорати остида бўлишини таъминлаш.\n•Асарнинг якуний, хато-камчиликлари тузатилган нусхасини таржима қилиш.\n•Тайёр арабий матнлардан фойдаланиш.\nШу муносабат билан, «Ҳилол-нашр» матбаа-нашриёти\nшайх Муҳаммад Содиқ Муҳаммад Юсуф ҳазратларининг\nкитобларини бошқа тилларга таржима қилиш\nҳамда хорижий давлатларда бу китобларнинг\nчакана ва улгуржи савдосини ташкил қилиш\nбўйича жисмоний ва юридик шахсларни\nҲАМКОРЛИККА ТАКЛИФ ҚИЛАДИ\nКитобларимизни таржима қилиш ҳамда китоб ва медиамаҳсулотларимизнинг савдосини ташкил қилиш, уларнинг экспорт ёки импортини амалга ошириш бўйича барча таклиф ва фикр-мулоҳазаларингизни қуйидаги манзилга юборишингизни сўраймиз:\nАллоҳ таоло шайх Муҳаммад Содиқ Муҳаммад Юсуф ҳазратларининг фидокорона меҳнатларига, дин йўлидаги, эл-юртнинг тинчлиги, Ватан равнақи йўлидаги улкан хизматларига улкан ажру мукофотлар ато этсин, уламоларга ваъда қилган беҳисоб неъматларига буркасин!\nРоббимиздан сўраймизки, устозимизнинг илмий меросини ўрганиш, ўргатиш ва тарқатиш борасидаги барча саъй-ҳаракатларимизга Ўзи мададкор бўлиб, бу дунёда бардавом қилсин, ривожу баракасини берсин, оқибатини гўзал қилиб, у дунёда ажру мукофотини кўпайтириб берсин! Омин!\nБундан бир неча йиллар аввал Шайх Муҳаммад Содиқ М..\nМуҳтарам ўқувчилар, ушбу рисолада мазҳабимизнинг е..\n...Уларнинг жисмлари ҳибсда. Руҳлари эса озодликда..\nТан олиш керак: “Инсоннома” бугунги адабий жараёнд..\nБиз юқорида зикр қилиб ўтган тарихдаги ақлий ва ма..\n2- 92. Батаҳқиқ, Мусо сизларга очиқ-ойдин мўъжизалар ила келди. Сўнгра, шундан кейин ҳам золим бўлган ҳолингизда бузоқни (илоҳ) тутдингиз.\nСени хафа қилиб, тушкунликка соладиган ғам-алам ҳам бор, сени тушунувчан қилиб, бутунлай ўзгартириб юборадиган ғам-аламлар ҳам бор.


Мен тадбиркор бўлмоқчиман – Сурхон тонги\nБош саҳифа / Иқтисодиёт / Мен тадбиркор бўлмоқчиман\nСентябр 7, 2019\tИқтисодиёт Изоҳ қолдириш 670 Кўрилди\nТадбиркорлик қилиш учун яратилган шарт-шароит халқимизга берилган катта имтиёз бўлди. Тадбиркорликнинг қайси соҳасига қўл урманг, бугун камингиз тўлдирилиб, эҳтиёжларингиз қондирилади. Хуллас, иштиёқ ва истак бўлса бўлгани.\nТермиз шаҳридаги “Ёшлар маркази”да Ўзбекистон ёшлар иттифоқи вилоят кенгаши ташаббуси билан “Мен — тадбиркор бўлмоқчиман” деб номланган давра суҳбати бўлиб ўтди.\nТадбирда вилоятимизда ўз фаолиятини йўлга қўйиб, юқори натижаларга эришган тадбиркорлар сўзга чиқиб, муваффақият сирлари, тадбиркорлик йўлидаги машаққат ва синовлар, натижалар ҳақида сўзлаб, иштирокчиларни қизиқтирган саволларга жавоб бердилар.\n— Тикувчиликка иштиёқим баланд эди, — дейди “Зебузар зарлари” МЧЖ раҳбари О. Жўраева. — Ўз ишимни кенгайтиришим, катта тадбиркор аёлга айланишим учун ёшлигимдан дадам қизиқиш уйғотдилар, тиргак бўлдилар. Барча ютуқларим ортида дадамнинг хизматлари, қолаверса, тинимсиз ҳаракат ва меҳнатларим ётибди, деб биламан. Бугунги ёшлар эртага биз катта авлод вакиллари бўлган тадбиркорларга рақобатдош ишбилармонлар бўлиб етишади, деган умиддаман.\nТадбир сўнггида фаол иштирок этганлар ташаккурнома билан тақдирланишди. Тадбиркорлар ҳам энг яхши савол ва оригинал фикр эгаларига китоб совға қилдилар. Ушбу давра суҳбати ёшларнинг тадбиркорликка қизиқишини оширишга ва ўз йўлини топишда кўмак бериши, шубҳасиздир.\nОлдинги Улуғ мусаввирни эслаб\nКейинги Ғамхўрликка яраша хизмат


Дунё 2025 йилда: 9 йил олдинга қадам - Yoshlar.com\n1. 1000 доллар эвазига инсон мияси\n2025 йилда 1 сонияда 10 000 трлн операцияларни бажаришга қодир компьютер пайдо бўлади. Бу тезлик инсон миясининг ахборот таҳлил қилиш тезлигига тенг. Бундай қурилма бор йўғи 1000 доллар эвазига сотилади.\n2. “Барчага интернет”\n“Барчага интернет” глобал иқтисодиётни янги даражага кўтаради: географик чегаралар йўқолиб, дунёнинг турли бурчакларидаги инсонлар онлайн тарзда лойиҳалар устида худди реал ҳаётдаги каби ишлаш имкониятига эга бўлишади. 2025 йилга келиб “Барчага интернет” ахборот йиғиш учун 100 миллиардлик бир-бирига уланган датчикларни ўз ичига олади. “Cisco”нинг яқинда чоп этилган маърузасига кўра, мегаинтернет 19 трлн. доллар ишлаб чиқаради.\n3. Такомиллашган билим\nДунёдаги триллиондан ортиқ ахборот йиғиш датчиклари (автоном автомобиль, сунъий йўлдош тизими, учувчисиз самолётлар, тақиладиган камералар) орқали сиз истаган вақтингиз ва жойингизда, ўзингиз хоҳлаган нарсангиз ҳақида билиб олишингиз мумкин. Биз энди такомиллашган билимлар дунёси сари боряпмиз.\n4. Бир-бирига узвий боғлиқ бўлган 8 миллард инсон\nFacebook (Internet.org), SpaceX, Google (Loon лойиҳа), Qualcomm ва Virgin (OneWeb) сайёрамиздаги барча инсонларни сониясига бир мегабит тезликдан ошувчи интернет билан таъминлаб беришни режалаштирган. Саккиз миллиарддан ошиқ инсонлар коммуникациянинг янги воситалари билан боғланадилар. Глобал тармоқдан чекланган инсонлар Google, 3D-чоп этиш, Amazon хизматларининг барча маълумотларидан фойдаланиш имконига эга бўлишади.\n5. Соғлиқни сақлашдаги катта бурилиш\nЯнги самарадор тизимларнинг пайдо бўлиши эвазига мавжуд бўлган соғлиқни сақлаш муассасалари йўқолиш арафасида қолади. Минглаб стартаплар, шунингдек бугунги кундаги ахборот гигантлари (Google, Apple, Microsoft, SAP, IBM ва ҳ.к.) янги бизнес-моделлар билан даромадли (3,8 трлн доллар) соғлиқни сақлаш соҳасига кириб келишади. Бу эса бюрократик клиникалар ва шифохоналарни йўқ қилади.\nБиометрик зондлаш ҳар бир кишининг ўз саломатлигига ўзи эгалик қилишига ёрдам беради. Янги ускуналар орқали эндиликда биз юрак хасталиги, саратон сабаблари ҳамда нейродегенератив касалликларни аниқлашимиз ва уларни даволашимиз мумкин. Роботлаштирилган жарроҳлар эса мушкул операцияларни амалга оширади ва бу самаралироқ, ҳамёнбоп бўлади.\n6. Кенгайтирилган ва виртуал реаллик\nFacebook (Oculus), Google (Magic Leap), Microsoft (Hololens), Sony, Qualcomm, HTC ва бошқаларга киритилган миллиардлаб долларлар эндиликда беҳудага сарфланмайди. Дисплей ва интерфейсларнинг янги авлодлари пайдо бўлади. Одатий смартфон, компьютер ва телефон экранлари йўқолиб, уларнинг ўрнини кўзойнаклар эгаллайди. У Google Glass`га ўхшамайдиган, ҳозирда хипстерлар тақувчи кўзойнак каби бўлади.\nОдамзод сунъий интеллект яратишда давом этади. Агарда сиз Сири (Siri)ни энг мукаммал ютуқлардан бири деб ўйласангиз, 10 йилдан кейин “Темир одам”даги ҳақиқий Жарвисни ҳаётда ҳам кўришингиз мумкин бўлади. IBM Watson, Deep Mind ва Vicarious сизларнинг сўзлашувингиз, хабарингиз ва биометрик маълумотларингизни кўчириб олувчи кучли ёрдамчини ишлаб чиқаради. Бу эса ўз навбатида ишларни енгиллаштиради.\nСиз биткоин - хавфсиз криптовалютаси ҳақида маълумотга эгасиз. Лекин инновация – электрон валюта эмас, балки воситачиларсиз тўғридан-тўғри активларни рақамли узатишдан иборат бўлган протоколдир, яъни - блокчейн. Марк Андрисен каби сармоядорлар учун электрон валютани киритиш интернет яратишдек муҳим қадам ҳисобланади.\nКомментарии (4) | Добавить: 18.02.2016\n4. LM (21.02.2016 16:47)\n3. pin456 (21.02.2016 11:25)\nТилим бор деб гапиравер эканда бу америкаликлар хали цивилизациядан ортда колган давлатлар жуда коп улар нима килишади ))\n2. Export (19.02.2016 14:38)\nBow omon bo'lsa kuramiz\n1. 94babnik97 (19.02.2016 11:51)\nSapsatadan boshqaa narsamaas ...


Фермеры: свободная продажа хлопка на бирже - отличная новость для нас\nФЕРМЕРЛАР: пахта биржада эркин сотилиши – биз учун катта янгилик\nКуни кеча қабул қилинган давлат дастури халқ орасида ўзгача акс-садо бермоқда. Зеро, у ҳар йилги давлат дастурларидан фарқли равишда халқчил, ижобий, тизимли ўзгаришларни ва янгиланишларни ўз ичига олгани билан аҳамиятли.\nДавлат дастурида пахта хом ашёси ишлаб чиқариш ва мажбурий сотиш режасини, унинг нархини давлат белгилаш амалиёти бекор қилинди. Шунингдек, 2020 йилда давлатга ғалла сотиш буюртмаси 25 фоизга камайтирилди.\nБундай дадил қадамнинг тагида кўп йиллардан бери пахта ва ғалла етиштириб, давлатга сотиб косаси оқармай келаётган 25,5 минг нафар фермерларнинг оғир ва машаққатли меҳнатидан манфаатдор бўлиш ётибди.\nҒалла сотиш давлат буюртмасининг 25 фоизга камайтирилгани эса тахминан 2 миллион тонна ғаллани белгиланган давлат буюртмасида давлатга сотмасдан, бозор баҳосида ўзи хоҳлаган жойга сотиш ва бундан даромад олишига имконият яратилди деганидир.\nБу ва бошқа ўзгаришларни фермерлар ва аҳолига етказиш мақсадида Навоий вилоятида Ўзбекистон фермер, деҳқон ва томорқа эгалари кенгаши вакиллари учрашув ўтказди.\n– 15 мартдан пахта хом ашёсини ишлаб чиқариш ва қайта ишлашга кредит беришнинг янги механизми жорий этилади, – дейди кенгаш ҳузуридаги Фермер, деҳқон хўжаликлари ва томорқа ер эгаларини қўллаб-қувватлаш жамғармаси директори Тўлқин Сатторов. – Шунингдек, тижорат банклари пахта териш ва якуний ҳисоб-китоб қилиш учун 12 ойгача бўлган муддатга пахтани сотиб олиш учун кредит беради. Пахта хом ашёсининг сотиб олиш нархини белгилаш рад этилиб, эркинлаштирилади. Бунда эса Президентимизнинг “Пахтачилик соҳасида бозор тамойилларини кенг жорий этиш чора-тадбирлари тўғрисида”ги қарори муҳим аҳамият касб этади.\nУчрашув иштирокчилари пахта Республика товар-хом ашё биржасида эркин сотилиши, чакана бозор нархлари таҳлили асосида ҳар йили 1 декабрга қадар келгуси йил ҳосили учун кутилаётган (индикатив) нархлар тўғрисидаги хабарлар эълон қилиниши, ҳар чоракда бозор нархларининг ўзгарувчанлиги сабабли ушбу нархга тузатишлар киритилиши каби бир қатор ўзгаришлардан мамнун бўлишди.


Fox News: ИШИД етакчиси васвасага тушиб худкуш камари таққанча ухламоқда\n18:45 / 20.11.2016 28087\nИШИД етакчиси Абу Бакр ал-Бағдодий АҚШ томонидан қўллаб-қувватланаётган ироқлик ҳарбийлар борган сари Мўсулга яқинлашиб келаётгани туфайли ўзини шунчалик нохавфсиз ҳис қила бошлаганки, ер ости туннелларини тарк этишни истамаяпти ва худкуш камарисиз ухламаяпти, деб хабар бермоқда Fox News.\nИроқлиқ ҳарбийлар Мўсул ичидаги манбаларга иқтибос келтирган ҳолда ал-Бағдодий эсанкираб қолгани ва борган сари кўпроқ васваса аломатларини намоён қилаётганини маълум қилмоқдалар.\nТаъкидланишича, ИШИД етакчиси "ҳеч қаерга чиқмай, одамларга кўриниш бермай қўйган". Манбанинг маълум қилишича, ал-Бағдодий "ер остида яшамоқда ва у турли ҳудудларга кетувчи туннелларга эга".\n"У қўлга олинганда фаоллаштира олиши учун ўзининг худкуш камарисиз ухламайди", деб қўшимча қилди манба.\nАввалроқ ал-Бағдодий Мўсулни тарк этган бўлиши мумкинлиги маълум қилинганди.\nШу билан бирга ал-Бағдодий Мўсулда қолаётган жангариларни ироқлик ҳарбийларга қаршилик кўрсатишга чақирган аудиоёзув пайдо бўлди. Бу аудиоёзув ал-Бағдодийнинг Мўсулни озод қилиш операцияси бошлангандан кейинги илк баёноти бўлди.\nТрамп Европа давлатларини ИШИДга аъзо 800 дан кўп фуқаросини “қайтариб олишга” чақирди


Аргана мойи / Argan oil\nБош сахифа » Экстрактлар ва мойлар » Аргана мойи / Argan oil\nМодел: Аргановое масло\nНарх: 238.000 сум\nАргана мойи. Шикастланган, тўкилган сочларни тикланиши\nСочлар учун ниҳоятда шифобахш ва самарали восита аргано мойи экстракти асосида, эндиликда сочларни парвариш қилиш ва уларнинг шикастланиши тиклаш бўйича таклиф этилаётган воситалардан энг самаралиси деб аталишга ҳақли. Мой ҳар хил турдаги сочларга ёрдам беради. Ингичка сочлар – мустахкам бўлади, тўкилган сочлар яна ўсиб бошлайди, қуруқ ва синувчан сочлар яна кучли чиройли ва мулойим бўлиши учун барча зарур моддаларни мойдан олади. Фақат бу воситани тўғри ишлатиш лозим ва натижалар сизни хурсанд қилади.\nХозирда сочларни мустаҳкам қиладиган ва тиклайдиган, экзотик ўсимлик ва ўтлардан тайёрланган, бутун дунёдан йиғилган кўплаб косметика ёғлари ва бошқа воситалар бор косметология дўконлари токчаларини тўлдирган, уларнинг орасида ҳақиқатда фойдали ёки ўта зарарли мойлар мавжуд, асоссиз қиммат и ҳаммага ҳамёнбоп. Алоҳида олинган ҳар қандай махсулот охирги харидорда кўплаб фикрларни ва шубҳа ишончсизликни келтириб чиқаради. Аргана мойи бундан истисно эмас, ва у ҳам ушбу рўйхатга кирган.\nАргана мойи – бошқа ўхшаш косметика орасида революцион махсулотдир. Махсулотнинг нархи унинг сифатига ва фойдали эканлигига ҳақиқатда мос келадими? деган саволлар туғила бошлайди.\nАрга мойининг ватани Африка. Аргана экзотик мевасидан Марокко аҳолиси эссенция олади ва уни «ҳаёт ҳадя этувчи» деб аташади. Аргана мевалари эссенцияси уларнинг анъанавий ҳалқ табобатида фойдаланилади.\nЗамонавий фармакология арганамойининг кенг таъсир доирасини ўрганиб чиқди, бу восита соч тўкилишининг андрогенетик шаклини, диффузли алопецияни, ва ўчоғли шаклини - ёрдамчи компонент сифатида даволашга қодир деб қайд этди.\nАргана мойнинг асосий устуворлиги унинг алоҳида кимёвий таркибида. Унинг асоси унинг фаол моддаларида бўлиб, ҳар бири бош терисига, соч илдизларига ва сочларнинг ўз структурасига ўзининг таъсирини кўрсатади, бу ҳаракатларнинг натижасида сочларнинг саломатлиги ўзгаради.\nАргана мойидан фойдаланиш жараёнида, восита суртилган майдонда сочларни, бош терисини ва илдизларини даволаш бўйича комплексли таъсир содир бўлади.\nМойдаги моддалар эса қуйидагилар:\nТОКОФЕРОЛ (Е гуруҳи компонент) сочларнинг шикастланган микроструктурасида тиклаш ва регенерации жараёнларнинг сериясини ишга туширади, демак мой сочларнинг жонсизлигини, ингичкалашиши ва узилувчанлигини даволашда ниҳоятда аҳамиятли.\nКелиб чиқиши фаол КИСЛОТАЛАР\n(ванилин фал кислотаси – В гуруҳи витамини , феруловая фаол кислотаси- кучли антиоксидант, сирень кислотаси - ) ўзида яллиғланишга қарши антиандроген таъсирга эга, шу сабабдан аргана мойи асосидаги воситасини ҳақли равишда қазғоқ пайдо бўлишига қарши ниҳоятда фойдали ва таъсирли дори воситаси деб ҳисоблашади. Ва у ҳақиқатда ҳам тўкилган сочларни тиклашнинг қўшимча воситаси сифатида идеал мос келади.\nПОЛИФЕНОЛ – сочларни силлик, шойига ўхшаш, мулойим ва юмшоқ зулфга айлантиради.\nМОЙЛИ кислоталар –аргана мойи экстракти таркибига 60%дан кам эмас (стеарин кислотаси, линолий фаол кислотаси, пальмитин фаол кислотаси, олеин кислотаси ) Аргана мойи кислоталари ҳимояловчи таналар ролида иштирок этади, турли салбий таъсирларга (ифлослаган муҳит, қуёш нурларининг салбий таъсирига, иқлимни юқори намлигига, иқлимнинг ноқулай омилларига, сочларни фен ёки утюг билан қуритишга) ва сочларнинг ҳаёти учун зарарли ҳисобланадиган кўплаб бошқа омилларга сочларнинг қаршилик кўрсатиш қобилиятини кучайтиради.\nСТЕРИНЛАР – ёшартириш ҳусусиятига эга, турли жараёнларни фаолаштиради ва соч структурасидаги коллагенли шунингдек эластинлик толаларнинг синтезини кўпайтиради. Бу эса сочларнинг ўсиши тезлигини оширади, уларга ҳаётий куч, жило, соғлиқ бағишлайди ва сезиларли даражада сочлар тўкилиши камаяди.\nАргана мойидан фойдаланиш мутлақо қийин эмас, воситадан уй шароитларида ҳам муаммоларсиз фойдаланиш мумкин. Мойнинг ноёблиги шундаки, Унинг таркибида топик мойларининг ҳақиқий экстрактлари бор. Арган мойи бу кучли таъсир қилувчи таркибга эга бўлган экстракт. Аргана мойидан бошқа мойларга нисбатан жуда кам пропорцияда фойдаланиш керак, восита кучли таъсирга эга ҳисобланади.


Дзюдо ва боксчиларимиз қўшма машғулот ўтказишди ФОТОГАЛЕРЕЯ / Olamsport.com\nДзюдо ва боксчиларимиз қўшма машғулот ўтказишди ФОТОГАЛЕРЕЯ\nТеглар : БоксДзюдо\nБугун пойтахтимиздаги BeFit Fitness and Wellness премиум синфидаги спорт комплексида Ўзбекистон дзюдо ва бокс терма жамоаларининг қўшма машғулоти ташкил этилди.\nХабарингиз бор, 23 октябрь куни Венгрия пойтахти Будапешт шаҳрида карантин кейинги узоқ кутилган халқаро дзюдо рестарти бўлиб ўтади. Будапешт "Катта Дубулға" турнирида Ўзбекистон терма жамоасининг 10 нафар аъзоси ҳам иштирок этади. Муҳим мусобақа олдидан дзюдочиларимиз ўзига хос машғулот ўтказишди.\nОчиғи, бундай машғулотга аввал гувоҳ бўлмаган эдик. Ҳар икки федерация раҳбарларининг ташаббуси билан ташкил этилган қўшма машғулотни Ўзбекистон Миллий олимпия қўмитаси президенти Рустам Шоабдураҳмонов ҳам бевосита спорт залида кузатиб борди ва анча илиқ фикрларни билдирди.\nАлбатта, дзюдочилар томонидан айтадиган бўлсак, бу машғулотнинг спортчиларимиз учун фойдаси катта бўлди. Терма жамоада анчадан бери бокс бўйича тажрибали мураббий, Ўзбекистон Республикасида хизмат кўрсат спорт устози Абдували Шомирзаев фаолият юритмоқда. Бу бежиз эмас, албатта. Боксдаги рақибга чап бериш, тезкорлик, чидамлилик каби хислатларни дзюдочиларимиз мураббий ёрдамида ўзлаштириб олишди. Бугунги қўшма машғулот эса бир неча ой давомида орттирилган тажрибаларини янада бойитишга хизмат қилди.\nЎйлаймизки, бу машғулотларнинг самараси Будапешт татамиларида кўринади. Дзюдочиларимиз Венгриядан медаллар шодаси билан қайтишади.


Эътиқод дурдоналари: ЯХШИГА МУКОФОТ ЁМОНГА ЖАЗО БЕРУВЧИ. МУТЛАҚ ЭҲТИЁЖСИЗ ЗОТ. УЛУҒЛИК ВА ОЛИЙЛИК ЭГАСИ.\n- ноябрь. 14, 2020\nЯхшига мукофот, ёмонга жазо берувчи\n١4 - وَلاَ يَمْضِي عَلَى الدَّيَّانِ وَقْتٌ وَأَزْمَانٌ وَأَحْوَالٌ بِحَالِ\nДайёнга бирор вақт ўтмайди, ҳамда замонлар ва ҳолатлардан бирор ҳолат ҳам (ўтмайди).\nДайёнга нисбатан жорий бўлмас вақт,\nШунингдек, замонлару ва бирор ҳолат.\nيَمْضِي – музориъ феъли, охирида келган ي нинг заммасини билдириб ўқиш оғир бўлгани учун тақдирий замма билан марфуъ ҳисобланади.\nعَلَى – “истеъло” (устун бўлиш) маъносидаги жор ҳарфи.\nالدَّيَّانِ – жор ва мажрур يَمْضِي لاَ феълига мутааллиқ. Луғатда “бўйинсундирувчи”, “ҳукм қилувчи” ва “жазо берувчи” каби маъноларни англатадиган Аллоҳ таолонинг исмларидан бири.\nوَقْتٌ – يَمْضِي феълининг фоили. Вақт деганда ўтаётган даврнинг бир бўлаги тушунилади.\nأَزْمَانٌ – замонлар деганда кетма-кет келувчи даврлар тушунилади.\nأَحْوَالٌ – калимаси حَالٌ нинг кўплик шакли бўлиб “собит бўлмаган сифатлар” маъносини англатади. Яъни вақтинчалик бор бўлиб кейин заволга учрайдиган, ўзгариб турадиган сифатлар ҳол дейилади. Масалан туриш, ўтириш, юриш каби сифатлар.\nبِحَالِ – بِ жор ҳарфи في маъносида келган.\nАллоҳ таолонинг яхшига мукофот, ёмонга жазо бериладиган куннинг подшоҳи экани ҳар намозда такрор-такрор эътироф этиб турилади:\n﴿مَٰلِكِ يَوۡمِ ٱلدِّينِ٤﴾\n“Жазо (ва мукофот) кунининг (қиёмат кунининг) эгасидир”.\n“Дайён” Аллоҳ таолонинг исмларидан бири экани ҳадиси-шарифда баён қилинган:\nعَنْ أَبِي قَلاَبَةَ قَالَ قاَلَ رَسُولُ اللهِ صَلَّى اللهُ عَلَيهِ وَسَلَّمَ اَلْبِرُّ لَا يَبْلَى وَالْإِثْمُ لَا يُنْسَى وَالدَّيَّانُ لَا يَمُوتُ فَكُنْ كَمَا شِئْتَ كَمَا تَدِينُ تُدَانُ. مُصَنَّفُ عَبْدِ الرَّزَّاقِ\nАбу Қалобадан ривоят қилинади: “Расулуллоҳ соллаллоҳу алайҳи васаллам: “Яхшилик эскирмайди, жиноят унутилмайди, Дайён ўлмайди, бас хоҳлаганингдек бўл, қилмишингга яраша жазо оласан”, – дедилар”. Абдурраззоқ “Мусаннаф”да келтирган.\nШарҳ: “Яхшилик”, яъни ўзгаларга қилинган яхшилик ва Аллоҳ таолога қилинган тоат-ибодат, “эскирмайди”, яъни зое кетмайди, “жиноят унутилмайди”, яъни иккиси ҳам дунёю охиратда зикр қилинади, иккисига кўра гўзал мукофотлар ёки ёмон жазолар берилади”.\nБайтнинг умумий маъноси шуки, замон ва маконлар Аллоҳ таолонинг вужудга келтирган нарсаларидир. Бир пайтлар маконлар ҳам, замонлар ҳам ва турли ҳолатлар ҳам бўлмаган. Сўнгра Аллоҳ таоло уларни йўқдан бор қилган. Унинг йўқдан бор қилган нарсалари Ўзининг устига жорий бўлмайди, балки яралмиш мавжудотларнинг устиларига жорий бўлади.\nМутлақ эҳтиёжсиз Зот\n١5 - وَمُسْتَغْنٍ إِلَهِي عَنْ نِسَاءٍ وَأَوْلاَدٍ إِنَاثٍ أَوْ رِجَالِ\nИлоҳим аёллардан беҳожатдир ҳамда қиз ё ўғил болалардан ҳам (беҳожатдир).\nРоббимиз олийдир муҳтож қолишдан,\nҚиз ё ўғил болаю хотин олишдан.\nمُسْتَغْنٍ – мубтадосидан олдин келтирилган хабар. الاِسْتِغْنَاءُ калимаси “беҳожатликни билдириш” маъносини англатади ва қуйидаги маъноларда ишлатилади:\nБирор нарсадан эҳтиёжи қонганлиги туфайли ундан беҳожат эканини билдириш;\nАслида муҳтож бўлган нарсадан айрим сабабларга кўра ўзини беҳожат қилиб кўрсатиш;\nМутлақ эҳтиёжсизликни билдириб қўйиш.\nАлбатта, ушбу калима бу ерда учинчи маънода ишлатилган.\nإِلَهِي – хабаридан кейин келтирилган мубтадо. Мутакаллим ي сига изофа қилинган.\nنِسَاءٍ – калимаси مَرْأَةٌ нинг кўплик шаклидир.\n– اَوْلاَدٍ калимаси وَلَدٌ нинг кўплик шакли бўлиб, ўғил болага ҳам, қиз болага ҳам баробар ишлатилади. Худди ўзбек тилидаги фарзанд сўзи ўғил болага ҳам, қиз болага ҳам тенг ишлатилганига ўхшаш.\n– اِنَاثٍ бу калима اُنْثَى нинг кўплик шакли бўлиб, “аёллар” маъносини билдиради.اَوْلاَدٍ дан бадал.\n– اَوْ “табъийз” (бўлакларга ажратиш) ва “тафсийл” (батафсил баён қилиш) маъносидаги атф ҳарфи.\nرِجَالِ – رَجُلٌ калимасининг кўплик шакли бўлиб, бундан ташқари رَجَلَةٌ، رَجْلَةٌ، اَرَاجِلُ ва رِجَالاَت шаклларида ҳам жам бўлади.\nАллоҳ таоло бирор нарсага муҳтож бўлишдан пок зотдир. У зот на хотин ва на фарзандга муҳтож бўлмайди. Ўший раҳматуллоҳи алайҳ ана шу маънони таъкидлаш учун У зот қиз болаларга ҳам муҳтож эмас, ўғил болаларга ҳам муҳтож эмас, дея батафсил келтираяпти. Аслида, “валадун” калимаси луғавий жиҳатидан ҳам, шаръий жиҳатидан ҳам, ўғил ва қиз фарзандаларнинг барчасини қамраб оладиган калима ҳисобланади. Бунга жинларнинг тилидан ҳикоя тарзда баён қилинган хабар далилдир:\n﴿وَأَنَّهُۥ تَعَٰلَىٰ جَدُّ رَبِّنَا مَا ٱتَّخَذَ صَٰحِبَةٗ وَلَا وَلَدٗا٣﴾\n“Албатта, буюклиги олий бўлган Роббимиз ўзига бирорта хотин ҳам, фарзанд ҳам тутган эмасдир”.\nУшбу оятдаги “фарзанд тутган эмас” сўзи ўғил бола ҳам, қиз бола ҳам тутмаганини билдиради. Бундан олдинги байтда Аллоҳ таолога замон ва бирор ҳолат ўтмаслиги баён қилинган эди. Ушбу байтда эса У зотнинг ҳеч нарсага муҳтож эмаслиги келтирилди. Банданинг Аллоҳ таоло тўғрисидаги эътиқоди қандай бўлиши лозимлиги “Ихлос” сурасида қисқа ва лўнда хабар берилган:\n“(Эй Муҳаммад!) Айтинг: “У Аллоҳ ягонадир. Аллоҳ Самад (эҳтиёжсиз, ҳожатбарор)дир. У туғмаган ва туғилмаган ҳам. Шунингдек, Унинг ҳеч бир тенгги йўқдир”.\nБу ояти карималар тўғрисида “Софватут тафосир” китобида қуйидагилар айтилган: “ ... Билингки, Аллоҳ таоло “Ягонадир” дея васф қилинди. Бунинг учта маъноси бор бўлиб, учаласини ҳам У зотга нисбатан қўллаш тўғридир:\nУ ягонадир, иккинчиси йўқдир. Яъни бу сўз ададни рад этади.\nУ ягонадир, тенги ва шериги йўқдир. Бу худди “фалончи ўз асрида ягона” деган сўздан “унга тенг келадигани йўқ” маъноси тушунилгани кабидир.\nУ ягонадир, қисмланмайди ҳам, бўлинмайди ҳам...\nЮқорида тавҳид тушунчаси тўғрисида баён қилинган бўлса-да, ушбу ўринда яна Аллоҳ таолонинг аёл ва фарзандларга муҳтож эмаслигининг таъкидланиши “Аллоҳ учтанинг учинчисидир” деган эътиқоддаги кимсаларга раддиядир. Зеро, бундай эътиқоддаги кимсаларнинг кофир бўлишлари Қуръони каримда баён қилинган:\n﴿لَّقَدۡ كَفَرَ ٱلَّذِينَ قَالُوٓاْ إِنَّ ٱللَّهَ ثَالِثُ ثَلَٰثَةٖۘ وَمَا مِنۡ إِلَٰهٍ إِلَّآ إِلَٰهٞ وَٰحِدٞۚ وَإِن لَّمۡ يَنتَهُواْ عَمَّا يَقُولُونَ لَيَمَسَّنَّ ٱلَّذِينَ كَفَرُواْ مِنۡهُمۡ عَذَابٌ أَلِيمٌ٧٣﴾\n“Аллоҳ Учтанинг (Аллоҳ, Марям ва Исонинг ёки Ота, Ўғил ва Муқаддас Руҳнинг) биридир”, – деганлар (ҳам) кофир бўлдилар. Ягона Илоҳдан бошқа илоҳ йўқдир. Агар айтаётган (гап)ларидан қайтмасалар, улар орасидан кофир бўлганларига (охиратда) аламли азоб етиши муқаррардир”.\nУшбу оятда баъзи насроний фирқаларнинг “илоҳлик Аллоҳ, Исо ва Марямлар ораларида муштаракдир, уларнинг ҳар бири илоҳдир”, деган эътиқодларининг нотўғри экани ҳамда тўғри эътиқод қандай бўлиши баён қилинган.\nУлуғлик ва олийлик эгаси\n١6 - كَذَا عَنْ كُلِّ ذِي عَوْنٍ وَنَصْرٍ تَفَرَّدَ ذُو الْجَلاَلِ وَذُو الْمَعَالِ\nШунингдек, барча кўмакчи ва ёрдамчидан ҳам (беҳожатдир). Буюклик соҳиби ва улуғ ишлар соҳиби ягонадир.\nКўмакчию ёрдамчига муҳтожмас асло,\nЗул жалолу Мутаолий мутлақо танҳо.\nكَذَا – “ташбеҳ” (ўхшатиш) ҳарфи бўлган كَ ва исми ишора ذَا дан таркиб топган исм бўлиб, олдинги байтга маътуф бўлиб келган.\nعَنْ – жор ҳарфи مِنْ маъносида келган. Яъни мажрур исм مُسْتَغْنٍ нинг "мафулун биҳи"сидир.\n– كُلِّ накра исмга изофа бўлгани учун “истиғроқул жинс”ни ифодалаб келган. Жор мажрур олдинги байтдаги مُسْتَغْنٍ га мутааллиқ.\n– ذِي“соҳиб” маъносидаги исм бўлиб, “асмаи ситта”дан бири. Доимо изофа бўлиб келади. Фақат мутакаллим ى га изофа қилинмайди.\n– عَوْنٍ луғатда “хизматчи” маъносини англатади.\n– نَصْرٍ исми фоил маъносидаги масдар. Яъни نَصْرٌ رَجُلٌ деган сўздан نَاصِرٌ رَجُلٌ маъноси тушунилади.\nتَفَرَّدَ – ушбу феъл бирор бир хусусиятда ҳеч бир шериксиз, яккаю ягона бўлишга нисбатан ишлатилади. Нозим Аллоҳ таолони зотида ҳам, сифатларида ҳам ягона эканини ифодалаш учун айнан ушбу феълни ишлатган.\nالْجَلاَلِ ذُو – Аллоҳ таолонинг исмларидан бири. ذُو Фоилликка кўра раф бўлиб турибди.\nمَعَالِ – бу калима مَعْلاَة нинг кўплик шакли бўлиб, “улуғ ишлар” маъносини англатади.\nУшбу байт юқоридаги байтнинг давоми бўлиб, Аллоҳ таоло Ўзига хотин ва фарзанд тутишдан холи бўлганидек, бирор бир кўмакчи ва ёрдамчига муҳтож бўлишдан ҳам холи деган маънони англатади. Зеро, Аллоҳ таоло бутун оламлардан беҳожат зотдир. Ушбу ҳақиқат Қуръони каримда шундай ифода қилинган:\n“Ҳамд фарзанд тутмаган, подшоҳлигида шериги йўқ, хорликдан (қутқарувчи) дўсти бўлмаган (яъни ҳеч кимга муҳтож бўлмайдиган) зот – Аллоҳга хосдир”, – денг ва (улуғлаб) Унга такбир айтинг!”.\nЯъни фарзанд тутишдан холи бўлган Аллоҳга ҳамд бўлсин, ибодат қилинишга ҳақли эканида шериги бўлмаган Аллоҳга ҳамд бўлсин, бутун оламлардан беҳожат бўлган, шунинг учун ҳеч қачон бирор дўст ё кўмакчига муҳтож бўлмайдиган Аллоҳга ҳамд бўлсин, дегин. Ҳамда Уни мутлақо улуғлагин, Уни олий ва буюк сифатлари билан зикр қилгин.\nМазкур маъноларни тўлдирувчи маълумотлар 2-байтнинг шарҳида айтиб ўтилди.\nҚАЙТА ТИРИЛИШГА ИЙМОН КЕЛТИРИШ:\nИймон рукнларидан бири;\nҚиёмат кунидаги воқеалар тартиби;\n Фотиҳа сураси, 3-оят.\n Мулла Али Қори. Шарҳу Муснади Аби Ҳанифа 1-жуз. “Мактабатуш шомила”. – Б. 273.\n Жин сураси, 3-оят.\n Ихлос сураси, 1, 4-оятлар.\n Моида сураси, 73-оят.\n Бу ҳақидаги маълумот 3-байтнинг изоҳида баён қилинди.\n Исро сураси, 111-оят.\nMore in this category: « Қуръон илмлари: “МУҲКАМ” ВА “МУТАШОБИҲ” УЛАМОЛАР ИСТИЛОҲИДА;\tТасаввуф ҳақида тасаввур: КУНДАЛИК ВАЗИФАЛАР »


Тизим бундан йироқ, баралла айтишимиз мумкин — Қуролли Кучлар академияси бошлиғи ўринбосари ҳарбий ОТМга киришда коррупция йўқлигини айтди - Халқ сўзи\n16:21 15 Июнь 2021 Жамият\nБугун АОКАда Мудофаа вазирлиги тизимида ҳарбий кадрларни тайёрлаш, қайта тайёрлаш ҳамда олий ҳарбий таълим муассасаларига номзодларни қабул қилиш тартибига бағишланган матбуот анжумани ўтказилди. Унда иштирок этган «Халқ сўзи» мухбири мутасаддиларга ҳарбий ОТМда қабул жараёни, тиббий ва жисмоний кўриклардан ўтишда учраётган коррупциявий ҳолатлар статистикаси бўйича савол берди.\n«Тўғрисини айтиш керакки, жамиятда кечаётган жараёнлар бошқаришни талаб қилади. Президентимизга минг раҳмат коррупцияга қарши курашишга доир қонун қабул қилинди, қўмита тузилди, бу борада ишлар олиб борилмоқда.\nБугунги кунда Мудофаа вазирлиги таълим тизими бундан (коррупциядан.таҳр) йироқ, буни баралла айтишимиз мумкин. Миш-миш ва ҳоказолар бу бошқа масала. Бу бўйича статистиканинг ўзи ҳам йўқ. Шунинг учун сизларга фарзандингиз ҳарбий бўламан деса уни, албатта, Қуролли Кучлар академиясига йўналтириб юборинг, биз 9та бакалавр йўналиши бўйича таълим берамиз», дея жавоб берди Қуролли Кучлар академияси бошлиғининг ўринбосари Рустам Самадов.


Шов-шув! АҚШда икки тумшуқли бузоқча дунёга келди!\nАҚШнинг Кентукки штатида икки тумшуқли бузоқча дунё юзини кўрди. Унга Лаки деб лақаб беришган. Фермер Маккабинлар оиласи ҳалитдан бузоқчани севиб қолишган. Уни бошқаларига нисбатан яхшироқ парваришлаш ҳаракатига тушишган. Тўғри, Лаки янги туғилган кунлари мувозанатни сақлашга жуда қийналар, бир метр юрмай думалаб тушаверарди. Мана энди у юришни ҳам, югуриш-у сакрашни ҳам қойиллатяпти. Фермерлар бузоқчани бошқа моллар орасига киритишмаяпти. Биронтаси жабр етказиб қўйишидан қўрқишяпти.


Ҳасан Қудратуллаев. Бобур – миллий артиллерия асосчиси - www.ziyouz.uz\nБош саҳифа Илм ва фанАдабиётҲасан Қудратуллаев. Бобур – миллий артиллерия асосчиси\nТарихда ўтган ҳарбий муҳорабалар сирлари, армияни сақлаш, тартиб билан иш юритиш, уни янги аслаҳалар билан бойитиш тажрибалари бугунги ёш аскару зобитларимизда Ватанга муҳаббат, ўтмишимиздан ғурур, янгилик яратишга ҳавас уйғотиши шубҳасиз. Айниқса, Амир Темур ва Заҳириддин Бобурнинг ҳарбий маҳоратини, уларнинг юксак жанг тажрибаларини имкон қадар ўрганиб, мустақил юртимиз мудофаа тарихининг айрим саҳифаларини тўлдириш долзарб вазифалардандир.\nМазкур мақолада биз шу катта мавзунинг бир жиҳати — Заҳириддин Муҳаммад Бобурнинг миллий артиллериямиз асосчиси сифатидаги фаолияти ҳақида сўз юритмоқчимиз.\nЗаҳириддин Бобур Ҳиндистонни тасарруфига киритгунга қадар, энди қирқ ёшни қоралаётган паллада юрт олиб юрт берган, муҳорабаларда суяги қотган, дўст вафосидан кўра атрофидагиларнинг хиёнати, бевафолигидан кўп озор чеккан саркарда эди. Унинг ягона мақсади бобоси Амир Темурнинг бепоён салтанатини асраш, кўпинча ўзларининг тор манфаатларини кўзлаб, низо-жанжаллар гирдобига тушаётган тахтпараст беклар бошини бириктириш эди.\nБобур Ҳиндистонга юриш қилгунга қадар, аввал Мовароуннаҳрда Аҳмад Танбал, кейинчалик Хисравшоҳ, Шайбонийхон, Бухоро учун курашда Абдуллахон билан жанг қилган, ғалабалар нашидасини сурган, мағлубиятлар аламини тортган — улкан муҳораба мактабини ўтаган. Бобур юз-юз эллик минг аскар, айниқса, икки мингта жанговар филга (таъбир жоиз бўлса, бу филлар ўша пайтда муҳораба майдонида бугунги танк вазифасини ўтаган) эга ҳинд саркардаси Иброҳим Лўдий армиясига қарши нисбатан кам сонли лашкар билан курашиб, ғалаба қозонган.\nБу жангларда Бобур туфанг мавқеига катта эътибор беради. У, биринчи галда, ҳинд, пушту ва балужларнинг жанг майдонида ҳали бу аслаҳага дуч келишмаганини билиб, ундан руҳий таъсир воситаси сифатида ҳам фойдаланади. Кашмир яқинидаги Бажавр жангида унинг туфангчилари шижоат кўрсатиб, ғанимни таҳликага солиб қўйишади. Бу эса Бобурга янада мукаммалроқ қурол яратиш ғоясини беради: «Бажавр эли чун туфангни кўрмайдур эдилар, туфанг унидин ҳеч парвое қилмадилар, балки туфанг унини эшитгач тамасхур қилиб, муқобалада шаниъ ҳаракатлар қилурлар эди. Ўшал куни Устод Алиқули беш кишини туфанг била отиб йиқди. Ўзга туфангандозлар ҳам туфанг отмоқта бисёр жалодат кўрсатиб, яхшилаб оттилар. Калқондин, жибадин, говсардин ўткара-ўткара, йиқита-йиқита оттилар. Оқшомғача шоядким, етти-секкиз-ўн бажаврий туфанг била йиқилди. Андин сўнгра андоқ эдиким, туфангнинг зарбидин бош чиқара олмаслар эди».\nЮқоридаги парчадан муҳорабада туфангчилар яхши ҳаракат қилишгани, натижадан Бобурнинг қувонгани кўриниб турибди. Бироқ унинг хаёлига туфангдан кўра мураккаброқ аслаҳа яратиш фикри келади ва изланади. У Хуросон ва Мовароуннаҳрдаги жангларда «Рум дастури била» уруш олиб борган. Бу услубдаги жангда ҳарбий аробалардан фойдаланиш кўзда тутилган. Шу дастурга Бобур янгилик киритишга ошиқади: туфангчиларнинг жанг майдонидаги ўрнини алмаштириб, улардан олдин янги ихтироси бўлган аробаларни қўяди. Бу янгилик аввалги туфангандозлар кўрсатган жасоратдан кўра самаралироқ бўлади ва Бобурга янги изланишлар эшигини очади: «Рум дастури била аробаларнинг орасида занжир ўрнига… арғамчилар эшиб, бир-бирига боғлайдилар. Ҳар икки ароба орасида олти-етти тўра бўлғай. Туфангандозлар бу ароба ва тўраларнинг кейнида туруб, туфанг отқайлар. Бу асбобнинг тартиби жиҳатидин беш-олти кун бу юртта таваққуф бўлдук».\nЗаҳириддин Бобур ҳарбий қуролни янада такомиллаштириш, «фаранги» отиш устида ўйлай бошлайди. «Фаранги», бугунги ибора билан айтганда, ўқ отар тўп бўлиб, биринчи марта Бобур томонидан ҳинд муҳорабасида қўлланилган. Бундан олдин ҳам бу қуролнинг одмироқ нусхасидан фойдаланилган. Бобур туфангни такомиллаштириш, душманнинг кенгроқ майдондаги сафига зарба берадиган фарангий қурол ясашга астойдил киришади.\nШундай қилиб, 1525 йил воқеалари баёнидан бошлаб, «Бобурнома» саҳифаларида Устод Алиқули — ҳарбий тўп ясовчи уста номи тез-тез келади: «Устод Алиқули ҳам ғулнинг олдидин неча қатла яхши фарангилар отти. Мустафо тўпчи ҳам ғулнинг сўл қўлидин ароба устидаги зарбзанлар била яхши зарбзанлар отти». Мазкур парчадаги бир жиҳатга эътибор берайлик: Бобур ҳарбий аслаҳалари қаторига энди аробаларга ўрнатилган зарбзан қурол ҳам қўшилган.\nТуфанг, тўп, зарбзанларнинг душман аскарларини ваҳимага солгани Бобурда янги ғояларни амалга ошириш иштиёқини туғдиради ва бу ишнинг устаси Устод Алиқули билан бирга мутлақо янги қурол — артиллерия аслаҳасининг илк намунасини яратишга киришади. Бобурнинг бу ишни охирига етказгунга қадар сабр-бардош, чидам, узлуксиз изланиш олиб боргани ғоят ибратлидир.\nҲиндистондаги Бийана қўрғонини эгаллаш анча мушкул кечади. Қўрғоннинг баландлиги, ичкарига киришнинг мушкуллиги бор ҳарбий имконият билан уни эгаллашга йўл бермайди. Шунда Бобур янги қуролини маълум бир жойга ўрнатиб, катта ҳажмдаги нишон ўқини узоқроқ масофага етказадиган ускуна устида иш бошлайди. Бу ғояни Устод Алиқулига айтиб, топшириқ беради. Қисқа вақт ичида Устод Алиқули ускуна мажмуаси билан тайёр бўлганини билдиради. Бобур бу аслаҳанинг «қозон қуярининг тафарружига бордик», деб ёзади. Бунда «қозон» тўпнинг пороххонаси бўлиб, унинг чидамлилиги, ҳисоб-китоби (ўтга дош бериш даражаси, тебраниш ҳолати, ўқни аниқ масофа ва мўлжалга етказа билиши ва бошқалар) аниқ бўлиши лозим эди.\nУстод Алиқули билан «ҳаммуаллифликда» янги қурол яратиш жараёни Бобурнинг инсон руҳий кечирмаларининг билимдони эканини кўрсатадики, «Бобурнома»даги Устод Алиқулининг ҳолати тасвири бунга мисол: «Бийана ва баъзи кирмаган қўрғонлар маслаҳатиға бир улуқ козон Устод Алиқулиға буюрилиб эрдиким, қуйғай. Ўра ва жамиъ масолиҳини тайёр қилиб, манга киши йиборди. Душанба куни муҳаррам ойининг ўн бешида (эътибор берайлик, Бобурнинг ўзи ҳам бу тарихий воқеанинг кунини аниқ бермоқда, назаримизда унинг ўзи ҳам бу янгиликни тарихий воқеа эканлигини таъкидлаган бўлса ажаб эмас — Ҳ.Қ.) Устод Алиқулининг қазон қуярининг тафарружиға бордук. Қозон қуяр ернинг гирдида секкиз қўра қилиб, олотни эритибтур. Ҳар кўранинг тубидин бир ариғе бу қозоннинг қолибиға рост қилибтур. Биз борғоч, кўраларнинг тешукларини очти, ҳар ариғдин эриган олот сувдек шарилдоб қолибға кирар эди. Бир замондин қолиб тўлмай, бу кўралардин келатурган эриган олотнинг келмоғи бирар-бирар мунқатиъ бўлди. Кўрада ё олотта қусуре бор экандур. Устод Алиқулиға ғариб ёмон ҳолате бўлди. Дарин эдиким, ўзини қолиб ичидаги эриган мисқа ташлағай. Устод Алиқулиға дилжўйлик қилиб, хилъат кийдуруб, бу инфиъолдин чиқардук».\nМазкур матннинг охирги жумласига эътибор берайлик: бунда ҳунарманд меҳнатини ғоятда қадрлайдиган, қўл остидагиларга адолат ва инсоф билан ҳукм чиқарадиган саркарда Бобур шахсияти гавдаланади. Шунингдек, парчада Бобурнинг буйруғига кўра, жуда масъулиятли муҳораба олдидан аниқ муддатда ясалиб, амалга татбиқ этиш лозим бўлган аслаҳа ҳақида гап кетаётир. Илк тажриба муваффақиятсиз чиққан. Шунга қарамасдан, Бобур бошланган ишининг самарасига ишонади, Устод Алиқулини ўта ўнғайсиз ҳолатдан чиқариб, кўнглини кўтаради, ҳатто инъомлар ҳадя этади. Бу ўз навбатида, Бобурнинг ижодкор шахсга муносабатини, янгилик яратиш сабр-бардош талаб этишини чуқур англаганини кўрсатади.\nЖазо ўрнига мукофот олган уста бутун қобилиятини ишга солиб, тажрибада синалаётган тўпнинг қусурини топади ва бу хабарни Бобурга етказишга шошилади. «Устод Алиқули кўп башошат била киши йиборибтурким», дер экан, Бобур устанинг тўпдаги камчиликни қисқа муддатда аниқлаб, яна зудлик билан бу масаладан лашкарбошини хабардор этишни ўз бурчи деб билганини таъкидлайди: «Бир-икки кун қолиб совуғондан сўнг очтилар. Устод Алиқули кўп башошат била киши йиборибтурким, қозоннинг тош уйи беқусурдур (бунда бир масалага диққатни қаратиш зарур: тўпни яратишда унинг қозони — пороххонаси, назаримизда, техник жиҳатдан энг мураккаб муаммо бўлган кўринадики, Бобурнинг хавотири ҳам Алиқулининг аслаҳанинг шу нозик қисми бутунлигидан хурсандчилигини шоҳга етказишга шошгани ҳам шу билан изоҳланади — Ҳ.Қ.). Дорухонасини қуймоқ осондур. Қозоннинг тош уйини чиқариб,жамеъни анинг ислоҳиға таъйин қилиб, ўзи қозоннинг дорухонасини қуймоққа машғул бўлди».\nХуллас, Бобурнинг сабри, устанинг маҳорати тез орада юксак натижа беради: ҳарбий аслаҳалари ичида энг қудратли, муҳорабаларда душманга даҳшат солувчи тўп яратилади: «Якшанба куни ойнинг секкизида Устод Алиқули ўшул улуқ қозони билаким, қуярда тош уйи бенуқсон эди, тош отарида таварружиға бордим. Намози дигар бор эди, тош отти. Минг олти юз қадам борди. Устодга камар ханжар ва хилъат ва тупчоқ от инъом бўлди». Бобур бу ўринда икки масалада ўзининг синчковлигини намоён этаётир: биринчидан, у тўп нишонининг масофасини аниқ белгиламоқда, чунки бу қуролнинг асосий сифат белгиси — ўқ қанчалик узоқроққа етишига боғлиқ. Иккинчидан, унинг Устод Алиқулига қилган инъоми фақат энг катта хизмат кўрсатган, эътиборли кишиларга аталадиган совға бўлиб, бу ҳам Бобурнинг мазкур масалага нечоғли эътибор билан қараганини кўрсатиб турибди.\nУстод Алиқулининг ютуғи Бобурни қаноатлантирган, албатта. Аммо у тўпни янада такомиллаштириш, зарба бериш қудрати ва ўқининг учиш узоқлигини ошириш устида бош қотирган. Изланиш ва тажрибалар, аввалги лойиҳага нисбатан натижали бўлса-да, нуқсондан ҳоли эмас эди. «Якшанба куни Устод Алиқули улуғ қозон била тош отти (бунда Бобур атай «қозон»га «УЛУҒ» сўзини илова қилмоқда — Ҳ.Қ.) Агарчи тоши йироқ борди, вале қазон пора-пора бўлди. Бир пораси жамеъни бости. Бу жумладин секкиз киши ўлди». Тажриба чоғида тўпнинг қозонхонаси ёрилиб, бир парчасигина саккиз кишининг жонига зомин бўлган экан, бу тўпнинг катталиги қанча бўлган? Бобур даврида бунчалик иссиқбардош, юқори даражадаги ўтга чидамли металлар қаердан олинган? Бу саволларга бериладиган жавоблар миллий армиямиз тарихига доир ихтиролар таҳлилига боғлиқки, бу ўринда биз турли соҳалардаги олимларимизнинг жавобига бугунги ўқувчининг чанқоқлигини айтишни истар эдик.\nХуллас, Заҳириддин Бобур масалага жиддий қарайди: тўп ўрнатиладиган жой тупроғи, тупроқнинг таркиби, ернинг тўп зарбига бардошлилиги, муҳораба майдонининг мувофиқлигини ўрганади ва бу ишлар назоратини бевосита ўз қўлига олади. Тўп отишда, тажриба чоғидаги каби, фожиа такрорланмаслигини истаб, бу ишни ўрганишга масъул «муҳассислар ва белдорлар»дан иборат ҳайъат тайинлайди. Ана шу ишлар бажарилиб, кўнгли тўлгандан кейингина бошқа қурол, анжомларни ҳозирлашни буюради: «Устод Алиқули тош отар учун бир боғда ясси ерни ихтиёр қилди. Муҳассислар ва белдорлар таъйин бўлдиким, қозон қурари учун булжор қўпорғайлар. Жамиъ черик элига фармон бўлдиким, тўра ва шоту ва навкари тўраниким, қалъагирлик асбобидур, тайёр қилгайлар».\nШу ўринда бир масалага диққатни тортмоқчимиз. Бобур янги ихтиро қилинган тўпни жангга ҳозирламагунча эгаллаши қийин бўлган қўрғон ҳужумига ўтмаган. «Бобурнома»да Бийана қўрғонининг жуда баланд, мустаҳкамлиги бир неча марта такрор айтилганки, унга қилинган ҳужумлар зое кетиб, мақсадга эришилмаган. Анча мукаммаллаштирилган тўпнинг яратилганига ишонч ҳосил қилганидан сўнг Бобур «қалъагирлик асбоб»ларини ҳозирлаш вақти етганини билдирмоқда. Шундан ҳам бу аслаҳанинг яратилиши Бобурнинг Ҳиндистонни ўз тасарруфига киритишида нечоғли зарур бўлганини билиш мумкин.\nЗаҳириддин Бобур Иброҳим Лўдийга қарши муҳорабага жуда жиддий ҳозирлик кўради. Бу унинг учун ҳаёт-мамот жанги эди. «Бобурнома»нинг шу жангга оид саҳифаларини ўқир эканмиз, Бобурнинг муҳораба майдонларида лашкари жойини белгилашида, аскарларни душман зарбасидан ҳимоя этиб, ҳисобсиз қирғинларга йўл қўймасликда, аввало, ўзи яратган, такомиллаштиришда бош бўлган тўпларга, тўпчилар хавфсизлигини таъминлашга диққат қилганини кузатамиз. У аввал тўп ўрнатиладиган майдонни танлаб, тўпни жойлаштириб, кейин муҳорабанинг бошқа бўғинларига эътибор қаратган: «Устод Алиқулининг фарангий ва зарбзан отмоғини тафарруж қилдим. Ушбу кун Устод Алиқули фарангий тоши била икки кемани уруб синдуруб, ғарқ қилди. Мустафо ҳам ул юздин фарангий тоши била икки кема уруб синдуруб, ғарқ қилди. Улуғ қозонни жанг жойиға элтиб, ерини ясамоққа Мулло Ғуломни муҳассил қўюб, бир пора ясавуллардин ва жалд йигитлардин анга кўмак таъйин қилиб, ёниб келиб, ўрду тўғриси бир оролда маъжун едук.»\nБобур Мулло Ғулом исмли кишига тўпларни ўрнатиш ишини назорат қилишни тайинлаб, ўзи оролчага бориб нафасини ростлар экан, шу жойдан туриб тўпсозлар ишини кузатади, зарур топшириқларни бериб, бу жараённи бир лаҳза ҳам назаридан четда қолдирмайди: «Намози пешин Устод қошидин киши келдиким, тош тайёр бўлубтур, не фармон бўлур? Фармон бўлдиким, бу тошни отсун, яна мен борғунча яна бир тошни тайёр қилсун».\nБобур ўзининг бу яратувчилик фаолияти, ихтироси натижасини Иброҳим Лўдийни буткул тор-мор этганда кўп эслайди. У жанг майдонидан ғолиб чиқаркан, «бенгалийларнинг оташбозлик била шуҳрати бор эди», деб ҳинд лашкаридаги ҳарбий мушак отишларни ўзининг тўплари зарбалари билан қиёслайди ва бу жараённи таҳлил этиб, фахр билан ўз туйғуларини яширмай шундай ёзади: «Намози дигарда кичкина Бангалий завраққа кириб, мўлжор қўпорғон ерга бордим. Устод бир навбат улуғ тош отти, яна бир неча фарангий отти. Бангалийларнинг оташбозлиқ била шуҳрати бор эди, бу навбат яхши синадук, бир ерни чоғ қилиб отмайдурлар, ҳар тавр била отадурлар».\n«Бобурнома»да 1528 йилнинг охиридаги воқеалар тасвирида Бобур уста номини аввалгидек Устод Алиқули деб эмас, балки УСТОД билан келтиради. Бу бежиз эмас. Бу, биринчи марта Бобурнинг юксак бир нияти, орзуи — ўша даврда мукаммал тўп яратишни амалга оширган моҳир қуролсоз устага эҳтироми, унинг хизматини қадрлагани бўлса, иккинчидан, таъкидлаганимиздек, худди шу қурол Ҳиндистонда унинг ғалабасини таъминлашда муҳим омиллардан бири бўлган. Яна бир жиҳатга эътиборни қаратайлик. «Бобурнома»да муаллиф қуйидаги жумлани келтиради: «Нодирул-аср Алиқули ўз улуси билан ғулнинг олдида эди ва милтиқ ва зарбзан ва тош отмоққа ишлар қилур эдилар». Бунда давр шоҳи ўзининг моҳир ҳунарманд устасига «нодирул-аср», яъни асрнинг нодир кишиси, деб баҳо бермоқда. Бу Устод Алиқулининг юксак эътиборга ноил бўлганини кўрсатади. Яна худди шу парчадан биз Устод Алиқули шунчаки устоз эмас, балки Заҳириддин Бобур армиясида, агар таъбир жоиз бўлса, артиллерия бош қўмондони вазифасини бажарган. Асарда унинг барча ўқотар, артиллерия қуролларига бошчилик қилганлигининг гувоҳи бўламиз.\nХуллас, биз Заҳириддин Бобурнинг ҳарбий маҳоратига оид бир жиҳатни кўриб чиқишга ҳаракат қилдик. Бу бизга буюк ватандошимиз умр саҳифасининг бир палласига назар солиш имконини берди.\n← Аввалги Аввалги Алижон Зоҳидий. Тез ёрдам (ҳажвия)\nКейинги → Кейинги: Омонулла Файзуллаев. «Шому сахарлар оҳ уриб»


23 октябр 2020, Тошкент вақти: 00:03\nUzbekistan - Uzbekistan airways planes on Tashkent airport\nЎзбекистондан Россияга авиапарвозлар сони қисқарди\nЯнвар ойи бошидан буён қатор авиаширкатлар Россиядан Марказий Осиё давлатларига учоқлар қатновини камайтирди.\n“Ўзбекистон Ҳаво Йўллари” ширкатининг Екатеринбургдаги ваколатхонаси вакили Ўзбекистондан авиақатновлар сони камайганини Россияда рублнинг қадрсизланиши оқибатида йўловчилар оқими сусайиши билан изоҳлади.\n- Режага киритилган битта рейсни қисқартирдик. Тошкент ва Фарғонага бўлган йўналиш бўйича қатновлар давом этмоқда. Олдинроқ биз ҳафтасига Тошкентга иккита ва Фарғонага битта рейс режалаштирган эдик. Умуман олганда, йўловчилар сони камайди. Шунинг учун учта ўрнига иккитани сақлаб қолдик,- деди ўзини таништирмаган Екатеринбургдаги “Ўзбекистон Ҳаво Йўллари” ширкати вакили.\n“Ўзбекистон Ҳаво Йўллари” Тюмень-Тошкент йўналиши бўйича авиарейслар 2015 йилнинг январь ва февраль ойларига вақтинчалик тўхтатганини хабар қилди. Ўзбекистон авиакомпанияси, шунингдек, Самара, Волгоград ва Ростов-Дондан Ўзбекистон шаҳарларига қатновларни ҳам қисқартирди. Ширкатда Тюмень-Тошкент йўналиши бўйича учоқлар сафарлари март бошларидан бошлаб Россияга йўл олган меҳнат муҳожирлари кўпайиши ортидан яна тикланиши мумкинлигини ҳам эслатиб қўйишди.\nАйни пайтда, “Ўзбекистон Ҳаво Йўллари”нинг Москвадаги ваколатхонаси Россиядан Ўзбекистонга бўлган рейслар қисқартирилишини ҳар йили кузатиладиган иш мавсуми якуни билан изоҳламоқда.\n- Москвадан Ўзбекистоннинг айрим шаҳарларига ҳам қатновлар вақтинчалик қисқартирилди. Бу барча авиакомпанияларда қўлланилувчи маркетинг йўли. Масалан, Москвадан Ўзбекистон шаҳарларига учоқлар тўлиб кетяпти,- дея маълумот авиаширкатнинг Москвадаги ваколатхонаси.\nШиркат вакили баҳор фасли бошланиши билан Ўзбекистондан Россияга мигрантлар сони кўпайишини тахмин қилди.\nРоссияда авиайўловчилар сони камайди\nРоссияда фаолият юритувчи кўплаб бошқа авиакомпаниялар ўз хизматларига бўлган талабнинг кескин пасайиши ва олдин кузатилмаган қийинчиликларни бошдан кечираётганини маълум қилмоқда.\nТожикистоннинг “Tajik Air” ширкати ҳам 2015 йилнинг январидан Екатеринбург шаҳрига ўз учоқлари ҳафталик қатновларини икки баробарга камайтиргани маълум бўлди.\nШунингдек, Chech Airlines, Flydubai, “Хайнань авиалиниялари”, Air Berlin, Finnair, “ЮТэйр”, “Руслайн” ва бошқа авиаташувчилар ҳам Россияда йўловчи авиатранспортига бўлган талабнинг кескин пасайиши оқибатида учоқлар сафарларини қисқартирганини эълон қилмоқда. Оғир молиявий инқирозга юз тутган Татаристоннинг "Ак Барс Аэро" авиакомпанияси 13 январдан бошлаб умуман ҳаво қатновини тўхтатганини билдирди.\nОзодлик аввалроқ хабар берганидек, Россиянинг бизнес жамоалари ва маҳаллий диаспора вакиллари меҳнат муҳожирлари орасида ишсизлик сонининг ошгани ва мамлакатни тарк этаётган мигрантлар сони кўпайганини қайдга олган.\nРоссия Федерал миграция хизмати директори Константин Ромодановский сўнгги чиқишларидан бирида ФМС 2015 йилнинг январ ойида мигрантларнинг Россияга кириб келиши ўтган йилга нисбатан 70 фоизга камайганини қайд этганини айтди. Бу тенденцияни рублнинг доллар ва еврога нисбатан кескин тушиб кетиши ва янги жорий этилган қаттиқ миграция қонунчилиги билан изоҳлаш мумкин, деди мулозим.\nТошкент-Душанбе рейси қачон тикланади?\nАйни пайтда, авиапарвозларга бағишланган қатор Интернет нашрларида Ўзбекистон ва Тожикистон ўртасида учоқлар қатнови тикланиши тўғрисида хабар тарқалди.\nБу сайтларнинг айримларида ҳатто рейслар аллақачон эълон қилингани тўғрисида маълумот пайдо бўлди. Унда Airbus “A-320” учоғи ҳафтасига икки маротаба Душанбега Тошкентдан парвоз қилиши айтилган.\nБироқ, Tajik Air авиаширкати Тошкентга ҳеч қандай рейсларни режага киритмагани ва бу Ўзбекистон тарафининг ташаббуси эканини билдиришди.\n- Биз ҳам оммавий ахборот воситаларидан “Ўзбекистон Ҳаво Йўллари” 29 январь куни рейс очиши тўғрисида хабар топдик. Бошқа ҳеч нарса билмаймиз. Ҳар ҳолда, бизнинг авиаширкат режасида бундай қатнов пайдо бўлиши тўғрисида ҳозирча гап йўқ,- деди Тожикистон авиакомпанияси режалаштириш департаменти вакили.\nДушанбе шаҳар аэропорти вакиллари Озодлик сўровига икки қўшни давлат ўртасида авиарейсларқатнови йўлга қўйилиши тўғрисида давлат раҳбарларининг сўнгги учрашувида музокаралар олиб борилгани тўғрисида маълумотлар борлигини тасдиқлашди.\nДушанбе аэропорти матбуот хизмати раҳбари Муҳаммадюсуф Шодиев шахсан ўзи ҳам Ўзбекистон ва Тожикистон ўртасида парвозларнинг қайта тикланишида манфаатдор эканини Озодликка тушунтирди:\n- Бугун бизда матбуот анжуманида ҳам журналистлар бу саволни беришди. Бизнинг раҳбаримиз – аэропорт ва Tajik Air авиакомпанияси бош директори Рустам Ҳолиқов қуйидагича жавоб берди: “Мумкин. Аммо, ҳозирча аэропортимиз ва Tajik Air номига бу ҳақда ҳеч қандай расмий хат келиб тушмаган. Яъни, ҳозирча Тошкент-Душанбе йўналиши бўйича қатновларни рўйхатимизга киритиш тўғрисида маълумот йўқ. Бундай сўровнома келиб тушса, биз парвозларни икки ҳафтада йўлга қўя оламиз”. Бу Ҳолиқовнинг сўзлари. Лекин менинг шахсий маълумотларимга кўра, икки президентларимиз билан бўлган суҳбатда ва яқинда - Ўзбекистоннинг Россиядаги Элчиси ҳамда Тожикистон Ташқи ишлар вазири муовини ўртасида бўлган учрашувда, бу масала кўтарилган. Қолаверса, биз ўзимиз ҳам қўшни давлат билан муносабатлар яхшиланиши ва авиақатнов йўлга қўйилишини интизорлик билан кутяпмиз. Биз нафақат Тошкент, тезроқ Самарқанд ва Бухоро йўналиши бўйича парвозлар очилиши тарафдоримиз – у ерда бизнинг қариндошлар яшайди, дейди Душанбе аэропорти матбуот хизмати раҳбари Муҳаммадюсуф Шодиев.\nТожикистон Ташқи ишлар вазирлиги расмийси Абдулфайз Атоев Тошкент ва Душанбе виза режимини соддалаштириш юзасидан иш олиб бораётганини билдирган эди. 9 январь куни Тожикистон ташқи ишлар вазири ўринбосари бу борадаги таклифларини Ўзбекистоннинг Душанбедаги элчисига тақдим қилган ва айни пайтда бу таклифларга Тошкентнинг жавоби кутилаётгани айтилмоқда.\nОхирги йилларда Роғун масаласи ва темир йўл можаролари туфайли икки мамлакат ўртасида нафақат сиёсий ва маданий алоқалар, ҳатто ўзаро савдо ҳажми ҳам кескин қисқаргани қайд этилди: у йилига атиги 4,6 миллион долларни ташкил этгани маълум.\nТожикистон расмийлари бу кўрсаткич Тожикистоннинг ташқи савдосининг 0,1 фоизини ташкил этишини гапирмоқда.\nТошкент ва Душанбе ўртасидаги авиапарвозлар 1992 йилда – Тожикистонда бошланиб кетган фуқаролар уруши вақтидан буён тўхтатилган.


Туркманистон чегарачилари Ўзбекистондан қайтаётган туркман талабаларини мамлакатга киритмади - Daryo\n14:10, 30.07.2021 35369\nХорижий университетларда таҳсил олаётган туркманистонлик талабалар жуда оғир аҳволда. Туркманистон ўз чегараларини ёпиб қўйгани учун ёшлар ватанига қайтолмаяпти. Туркманистон ҳукумати томонидан вақти-вақти билан ташкил этиладиган сийрак авиарейслар барчани уйига қайтариш учун етарли эмас. Қолаверса, молиявий инқироз туфайли ўқувчиларнинг ота-оналарида ўз фарзандларига пул юбориш имконияти қолмаган. Ўзбекистон олий ўқув юртларида ўқиётган ёки яқинда битирган туркманистонлик талабалар «Хроника Туркменистана» газетасига ўз муаммолари ҳақида гапириб берди.\n16 июль куни Бухородан бир гуруҳ талабалар Туркманистонга мустақил равишда қайтишга ҳаракат қилган. Олти нафар қиз ва икки йигит Ўзбекистоннинг Олот чегара постидан ҳеч бир тўсиқсиз пиёда ўтган. Аммо Фароб чегара пунктидаги туркман чегарачилари ва Миграция хизмати офицери уларга Туркманистонга киришга рухсат бермаган.\n«Туркманистоннинг Ўзбекистондаги элчихонаси вакилларининг ҳамроҳлигисиз ёки уларнинг расмий мактубисиз сизларни кирита олмаймиз», — деган Миграция хизмати офицери.\nИшонтиришлар, паспортлар, битирув дипломлари ва инсофга чақиришлар ёрдам бермаган. Ёшлар орқага қайтишга мажбур бўлган. Худди шу куни умидсизликка тушган қизлардан бири ўз жонига қасд қилишга уринган. Дўстлари уни қутқаришга муваффақ бўлган.\nТуркманистоннинг Ўзбекистондаги элчиси Язгули Мамедов туркман талабаларини қабул қилмаяпти. Элчихона расмийлари Ашхобод қарорисиз уларга ёрдам бера олмаслигини айтмоқда. Яқинлари ёнига қайтиш ёки ота-оналаридан пул ўтказмалари олиш имкониятидан маҳрум бўлган ёшлар ўз муаммоларини ўзлари ҳал қилмоқда.\n«Мен ўқишни тугата олмадим, тўлов қилишга пулим йўқ. Уйдан на Western Union орқали, на карта орқали пул ололмаяпман. Ҳозир бозордаги кафелардан бирида хамир ёйяпман. Кафе эгаси кам пул тўлайди, лекин сотилмай қолган сомса ва нонларни олишга рухсат беради. Яшаш учун пул етиб турибди» — деди собиқ талаба.\nТуркманистонлик кўплаб талабалар кафеларда официантлик қилиш, идиш-товоқ ювиш, овқат етказиб бериш ёки бозорларда товар сотиш билан шуғулланмоқда.\nАйрим талабалар таклифнома олиб, Россия, Туркия ёки Шимолий Кипрга виза олишга ҳаракат қилмоқда.\n«Туркманистон паспорти билан Ўзбекистондан чиқиш Туркманистондан чиқишдан кўра осонроқ», —дейди Кипрга кетган собиқ талабалардан бири. «Ҳозир Бухорода қолиб кетган туркманистонликлар Туркия ёки Кипрда ишлаш ёки ўқиш учун таклифнома олмоқчи. Туркия фуқароси учун бир гастарбайтерга таклифнома расмийлаштириш 320-330 доллар туради. Менимча, бу улар учун фойдали, менга ўхшаганлар учун эса уйга қайтишдан яхшироқ».\nТуркманистон ҳукуматини танқид қилган талаба Москва аэропортида ҳибсга олинди\nМиграция сабабли Туркманистон қишлоқларида фақат кексалар ва мактаб ўқувчилари қолмоқда\n20:36, 01.09.2021 102610\n10:10, 04.09.2021 78894\n16:32, 29.08.2021 67841\n02:23, 26.09.2021 611\n02:01, 26.09.2021 1064\n07:17 Бугун 108387


Президент Халқ қабулхоналари: сирдарёликларнинг ҳеч бир муаммоси ўз ечимини топмай қолмайди\nБугун Сирдарёда юзага келган фавқулодда ҳодиса оқибатларини бартараф этишда Халқ қабулхоналари ҳам муносиб иштирок қилмоқда.\nЖумладан, Қорақалпоғистон Республикасидаги, Тошкент шаҳри ва вилоятлардаги Халқ қабулхоналари секторлар раҳбарлари ҳамкорлигида “Саховат карвон”лари Сирдарё вилоятига мунтазам жўнатилмоқда. Сув тошқинидан зарар кўрган Сардоба, Оқолтин ва Мирзаобод туманлари аҳолиси учун шу кунга қадар жами 1 миллиард сўмдан зиёд 38 турдаги кундалик ҳаёт учун зарур маҳсулотлар олиб келиниб, эҳтиёжманд оилаларга етказилди. Булар асосан озиқ-овқат маҳсулотлари, кийим-бошлар, рўзғор буюмлари, гигиена воситалари ва бошқа буюмлардан иборатдир.\nШу билан бирга вақтинчалик кўчирилган аҳоли ҳолидан ҳам мунтазам равишда хабар олиняпти. Жумладан, Халқ қабулхоналари ходимлари Гулистон шаҳри “Бўстон”, Мирзаобод тумани “Наврўз” маҳаллаларида сингари ташкил этилган қатор ижтимоий марказлардаги оилаларга кунлик эҳтиёжлари учун нима зарур бўлса, барча керакли ёрдамни ўз вақтида кўрсатяптилар.\nБу бордаги ишлар изчил давом этмоқда. Сирдарёликларнинг ҳеч бир муаммоси ўз ечимини топай қолмайди!


Боласини сотаётган яна бир аёл қўлга олинди. Бу йил бошидан бери камида саккизинчи ҳолат\n16 май 2021, Тошкент вақти: 17:40\nҚаршида чақалоғини 1000 долларга сотаётган аёл қўлга олинди. Ички ишлар вазирлигининг билдиришича, бу воқеа 15 июнь куни содир этилган.\n24 ёшли А. Н., 10 кунлик чақалоғини 28 ёшли Ф. М.га 1000 долларга сотишга келишган. Аёл чақалоғини сотаётган пайтда қўлга олинди. Мазкур ҳолат юзасидан жиноят иши қўзғатилиб, тергов ҳаракатлари олиб борилмоқда.\nИчки ишлар вазирлиги 2019 йилнинг олти ойи давомида бола сотиш бўйича камида саккизта ҳолат аниқланганини ҳам билдирган.\nРасмий маълумотларга қараганда, Ўзбекистонда 2017 йилда 305та одам савдоси ҳолати қайд этилган. Улардан 72 нафари бола, жумладан, 61 нафари янги туғилган чақалоқ бўлган.


Архивы ЭЛЕКТР ЭНЕРГИЯСИ - tafsilar.info\nЯшнобод туманидаги подстанцияда авария юз берди: уйларда ёруғлик йуқ\n16 Noyabr 22:50 by Редакция\nБугун, 16-ноябр куни Яшнобод вилоятидаги подстанцияда авария юз берди, натижада аҳоли электр энергиясиз қолди. Авария ҳақида “Ҳудудий электр тармоқлари” акциядорлик жамияти хабар бермоқда. Авария соат 17:32 да Тошкент шаҳрининг Яшнобод туманида жойлашган 110/35/10 кВ “Хосилот” подстансиясида содир бўлган. Ҳодиса оқибатида “Авиасозлар”, “Тузел”, “58-ҳарбий шаҳарча”, “Дубовая” кўчаси, “40 Лет Победы” массиви, 58А, “Олмос”, “Гўзал” маҳаллаларида электр\nАВАРИЯподстанцияЭЛЕКТР ЭНЕРГИЯСИҲудудий электр тармоқлари\nЎзбекистонда уй-жой коммунал хизматлари тарифларининг ошиши кутилмоқда\n11 Noyabr 19:02 by Редакция\nҲисоб палатаси Ўзбекистоннинг 2022-йилги бюджети бўйича ўз хулосасини эълон қилди. Республика аҳолиси келгуси йилда уй-жой коммунал хизматлари тариф сиёсатида ўзгаришлар бўлишини кутмоқда. “Ўзбекистон Республикасининг 2022-йилги давлат бюджети тўғрисида”ги қонун лойиҳаси ва келгуси йил учун бюджет хабари юзасидан Ҳисоб палатасининг хулосаси берилди. Бошқарма томонидан солиқ ва бюджет сиёсатининг асосий йуналишлари лойиҳаси бўйича қатор таклифлар киритилди. Хусусан,\nТуркия компанияси Тошкентда иккита газ турбинали блокини қуради\n04 Noyabr 17:28 by Редакция\nТуркия компанияси Тошкент ИЭСда иккита газ-турбинали қурилма қуриш орқали пойтахтни электр энергияси билан таъминлашни барқарорлаштиришга ёрдам беради. Тошкент ИЭСда 2024-йилгача ҳар бири 32 МВт қувватга эга иккита газ турбинали блоки қурилади, Туркиянинг “Çalik Energy” компанияси лойиҳанинг бош пудратчиси бўлади. Бу бугун Тошкент ИЭС ва Çalik Energy компанияси ўртасида имзоланган шартномада кўзда тутилган. “Лойиҳанинг умумий қиймати\nИЭСТОШКЕНТТошкент ТЭЦТУРКИЯЭЛЕКТР ЭНЕРГИЯСИҚУРИЛИШ\n03 Noyabr 18:01 by Редакция\nТошкентда хусусий уй эгаси ҳудудий электр тармоқлари корхонаси билан қуёш энергиясидан ишлаб чиқарилган ортиқча энергияни сотиш бўйича шартнома тузди. Бу ҳақда Ўзбекистон Энергетика вазирлиги матбуот хизмати хабар берди. Тошкент шаҳрининг Яккасарой туманида яшовчи Раҳимжон Расулов ўз уйига 6 кВт қувватга эга қуёш батареялари сотиб олиб, ўрнатди. Бир йил давомида бундай бирлик 7 дан 10 минг\nДАВЛАТжисмоний шахсШАРТНОМАЭЛЕКТР ЭНЕРГИЯСИқуёш панеллари\nЭнергия вазирлиги электр энергиясини этказиб беришда узилишлар бўлиши мумкинлиги ҳақида огоҳлантирди\n11 Oktabr 19:05 by Редакция\nЭнергетика вазирлиги матбуот хизмати хабар беришича, куз -қиш мавсумига тайёргарлик ишлари деярли тўлиқ бажарилган – 96%. Маълум қилинишича, жорий йилда 283 минг хонадонни газ билан таъминлаш яхшиланади. Режаларга кўра, куз -қиш даврида қонуний истеъмолчиларга 18 миллиард кубометр, аҳолига эса 11 миллиард куб метр табиий газ этказиб берилади. Бу ўтган мавсумга қараганда 3 миллиард кубометрга кўп.\nГАЗРЕЖАЛАШТИРИЛГАНЭЛЕКТР ЭНЕРГИЯСИэтказиб бериш


Боливиянинг собиқ президент вазифасини бажарувчиси давлат тўнтариши бўйича тергов доирасида ҳибсга олинди - Zamin.uz\nБоливиянинг собиқ президент вазифасини бажарувчиси давлат тўнтариши бўйича тергов доирасида ҳибсга олинди\nБоливиянинг муваққат президенти Жанин Аньес\n2019 йил ноябрь ойида Эво Моралес давлат раҳбари лавозимидан истеъфога чиққанидан кейин вақтинчалик президент вазифасини бажарган Жанин Аньес 13 март куни Боливиядаги давлат тўнтариши билан боғлиқ тергов доирасида ҳибсга олинди. Бу ҳақда мамлакат ички ишлар вазири Карлос дель Кастильога таяниб, «ТАСС» хабар берди.\n«Боливия халқига Жанин Аньес хоним ҳибсга олингани ва ҳозирда полиция қўлида эканини маълум қиламан», — деди ташқи ишлар вазири ўзининг Twitter саҳифасида. Прокуратура Аньесни мамлакатдаги давлат тўнтаришига алоқадор деб ҳисобламоқда.\nАввалроқ давлат тўнтариши бўйича тергов доирасида Боливиянинг собиқ адлия вазири Альваро Коимбра ва собиқ энергетика вазири Родриго Гусман ҳибсга олинган эди. Шунингдек, прокуратура Анес ҳукуматининг яна учта собиқ вазирини ҳибсга олиш учун кўрсатма берди. Собиқ амалдорлар «терроризм, исён кўтариш ва фитна уюштиришда» айбланяпти.\nБоливияда 2019 йилнинг 20 октябрь куни президентлик сайловлари бўлиб ўтган. Олий сайлов судининг маълумотларига кўра, ўша пайтда амалдаги давлат раҳбари Моралес кўпчилик овоз билан ғолиб бўлган. Унинг асосий рақиби Карлос Меса биринчи даврада рақибининг ғалабасини тан олмаслигини таъкидлаган. Моралес Лотин Америкаси мамлакатлари давлат раҳбарлари орасида энг кўп президентлик қилган сиёсатчилардан бири эди ва 20 октябрда тўртинчи марта сайловларда ғолиб чиққанди.\nМухолифат натижаларни инкор этди ва сайловчилар овозларини ҳисоб-китоб қилишда ҳийла-найранг ишлатилганини гумон қилди. Натижада халқ норозилик намойишларини бошлади, уларда 3 нафар фуқаро ҳалок бўлди ва юзлаб одамлар жароҳатланди.\nУч ҳафта давом этган норозилик намойишларидан сўнг Боливия қуролли кучлари расмийлари Моралесдан истеъфога чиқишини сўради ва у вазиятни давлат тўнтариши деб баҳолаган ҳолда лавозимини тарк этди ва мамлакатдан чиқиб кетди.\nСенаторлар палатаси спикерининг иккинчи ўринбосари, мухолифат вакили Жанин Анес янги сайловлар ўтказилгунга қадар вақтинча президентлик вазифасини бошқаришини эълон қилди ва ўзининг янги Вазирлар Маҳкамасини ташкил қилди.\n2020 йилнинг октябрь ойида қайта сайлов ўтказилди, натижаларга кўра, Моралеснинг шериги Луис Арсе президент этиб сайланди.\nЭслатиб ўтамиз, 13 март куни Боливиянинг собиқ адлия вазири Альваро Коимбра ва собиқ энергетика вазири Родриго Гусман, 2019 йилнинг ноябрь ойида амалга оширилган давлат тўнтариши бўйича терговнинг бир қисми сифатида ҳибсга олинганди. «Замин» янгиликларини «Вконтакти»да кузатиб боринг\nЯнгиликлар » Дунё » Боливиянинг собиқ президент вазифасини бажарувчиси давлат тўнтариши бўйича тергов доирасида ҳибсга олинди